
Mărturisitorii: Traian Chelariu 


În vara anului 1995, primarul Sucevei, inginerul 
Gheorghe Toma, a amplasat bustul poetului, prozatorului, 
dramaturgului, filosofului, criticului literar şi universi- 
tarului Traian Chelariu în părculeţul Universităţii „Ştefan 
cel Mare“. Curând după aceea, bustul a fost demontat de 
pe soclu şi dosit în beciurile noii temnițe a spiritului 
bucovinean. În câteva zile, a dispărut şi soclul, Traian 
Chelariu fund şters din memoria locului. Şi, astfel, 
spiritul a fost învins de lut, precum în proza 
inconfundabilului „iconar“, iar sacrilegiul acesta, comis 
de suficienţă, este mai umilitor pentru generaţiile noastre 
Chiar şi decât întemnițarea lui lancu Nistor la Sighet. 
Măcar Nistor devenea martir, pe când Chelariu este doar 
victima imbecilităţii 


„Traian Chelariu. S-a născut în anul 1906 (21 
iulie — n. n.), în comuna Dărmăneşti. A făcut 
bacalaureatul la liceul „Aron Pumnul“ din Cernăuţi. A 
luat licenţa în litere şi filosofie la Universitatea din 
Cernăuţi. Actualmente studiază la Paris. 


A dezvoltat o frumoasă activitate literară fund 
încă în liceu. S-a remarcat în paginile revistei „Junimea 


A. 


literară“, în care i s-a publicat — între multe altele — ciclul 


D 


de poeme „Întoarcere în trecut“. A mai colaborat la 
revistele „Floarea Soarelui“ (Bucureşti), „Spectatorul“ 
(Cernăuţi), „Munca intelectuală“ (Cernăuţi), „Cronica 
românească la Cernăuţi“, „Îndrumarea“ etc. 


În coloanele ziarului „Glasul Bucovinei“ a 
publicat interesante note de călătorie, intitulate „Feţele 
Metropolei“. 


Puternica sa schiţă „Sfârşitul şoimului“ (apărută 
în „Junimea literară“) a fost tradusă în limba italiană de 
domnişoara Nella Collini şi publicată în „La Voce di 
Mantova“, sub titlul „La fine del falco“. 


Lucrează la un roman şi la o piesă de teatru“ 
(Junimea literară, nr. 1-6/1932, pg. 177). 


Până în 4 noiembrie 1966, când a fost definitiv 
învins de munte, Doctorul în filosofie al Universităţii din 
Cernăuţi (1937), format ca filosof la Cernăuţi, la Paris şi 
la Roma, dar „acceptat“, în ultimii ani ai vieţii, doar ca 
lector al Institutului pedagogic din Suceava, a publicat 
„Exod“ (versuri, Cernăuţi, 1933), „Aur vechi“ (versuri, 
Cernăuţi, 1936), „Zaruri“ (eseuri filosofice, Cernăuţi, 
1936) şi „Versuri de după-amiază“ (Cernăuţi, 1940). 
Celelalte cărţi s-au publicat postum, grație lui Eugen 
Barbu, Ecaterinei Chelariu sau graţie lui Mircea A. 
Diaconu (singurul universitar din Suceava fascinat de 
„iconari“, cu adevărat bucovinean, deşi s-a născut în 
ţinutul Neamţului). În uitarea de după trăirea unor decenii 
de uitare, lui Traian Chelariu i s-au publicat „Scrieri 
lirice“ (Ed. Eminescu, 1970), „Necunoscuta“ (nuvele, Ed. 


Minerva, 1972), „Scrieri lirice (sonete pentru tine)“ (Ed. 
Eminescu, 1973), „Teatru“ (Ed. Minerva, 1976), „Poezii 
în vers alb“ (Ed. Junimea, 1983), „În căutarea Atlantidei“ 
(eseuri, Ed. Dacia, 1989), incredibilul său „Jurnal“, scos 
la lumină, fragmentar, de Ed. Junimea şi, integral, în 
acest an, de Centrul Creaţiei Populare din Suceava, în 
baza unor trudnice strădanii de arheolog spiritual ale 
aceluBucureşti Mircea A. Diaconu.. 


„În ce anume rezidă fenomenul liric nu vom putea 
nicicând spune“, scria, în 1933, Traian Chelariu, 
îndemnând la o regăsire prin opera eminesciană („Înapoi 
la Eminescu / Digresiuni neliterare în jurul unei teme 
literare“). „El este inefabil precum sunt toate valorile 
estetice. Dar aceasta nu e definiţie, ci descriere a unei 
stări sufleteşti şi încă descriere care, în afară că e 
negativă, se poate aplica tuturor stărilor psihice, căci 
toate sunt inefabile. Cuvintele, câte le avem, fie 
vocalizări primitive, fie grai articulat în fraze logiceşte 
perfecte, nu sunt echivalenți verbali ai acestor stări, ele 
sunt numai semne pentru a le indica exploziile, cursul sau 
latenţa în sufletul nostru... Noi trăim aşa de complex sau, 
dacă ne e permis să întrebuințăm un alt limbaj, radiaţiile 
vieţii noastre interioare, din care se nasc aceste vii 
„quante“ psihice, sunt un univers complicat în atâtea 
diferenţe, interferenţe şi refracţii, încât momentul 
sufletesc care ne interesează şi pe care încercăm a-l izola 
cumva din timbrul altor ecouri se refuză cu desăvărşire 
atenţiei noastre. Astfel, dându-ne seama că avem de a 
face cu corespondențe nu numai în acelaşi plan psihic, ci 
şi cu renaşteri şi iluminări în straturi profund uitate, 
suntem nevoiţi a-l numi moment infinit de complex, 


infinit de profund, infinit de..., calificativul „infinit“, 
iarăşi negaţie, exprimă imposibilitatea noastră de a ne 
cunoaşte prin noi înşine, în sensul cel mai adânc al 
cuvintelor şi se referă la intelect şi nu la emoție. De aceea 
are importanță experienţa de infinit a sentimentelor 
noastre, cărora le putem da, voluntar sau involuntar, 
anumite direcţii sau o anumită dimensiune de aşteptate“ 
(Junimea literară, nr. 4-6/1933, pp. 119-130). 


Cam de aici, de la identificarea unei „anumite 
direcţii sau o anumită dimensiune de aşteptate“, cred eu 
că începe „lirismul pretutindeni insinuant“ al lui Traian 
Chelariu, de la „renaşteri şi iluminări în straturi profund 
uitate“ care exprimă „imposibilitatea noastră de a ne 
cunoaşte prin noi înşine“ şi obligă la „corespondențe“, la 
cunoaşterea prin relaţionare, relaţionarea mitică, în care 
„geniul distinge, nu confundă şi creează, nu construieşte“ 
(p. 121) fiind cea androgină, deci relaţionarea cu cealaltă 
jumătate, cea rătăcită, a sferei care am fost cândva şi spre 
care, instinctual, tindem necontenit. „Poezia dă expresie 
verbală acestei mişcări“, în care „graiul nostru e şi el în 
mişcare, iar claritatea lui e viteză“(p. 122), repetând 
spirala drept trecere în sfericitate luminoasă, dar o 
sfericitate trăită dinspre miez înspre limitele cunoaşterii, 
înspre coajă, înspre cer („ascultă doar struna stranie-a 
luminii / ce mi te cântă ca pe o femeie / şi te-nveşmântă-n 
ceruri şi vecie”). Prin relaționare, cealaltă jumătate, 
mereu căutată şi râvnită, devine hologramă, aparenţă de 
formă materială, şi dor (un fel de hologramă născocită de 
trăirile care nu se reconstruiesc prin numire, prin 
folosirea cuvintelor). Și, astfel, femeia dă „viaţă vie 
frumuseţii“ sau răneşte „cu cea mai dulce rană“, devine 


„țel ne-atins al rătăcirii”, dar pe care îl „ocolesc 
corăbierii”, „întunecă, dărâmă“, dar şi limpezeşte 
contururile celorlalte relaţionări: „„Deşertăciune toate-s, 
numai crinii / de foc şi nea şi aur ai iubirii / răsar etern în 
undele luminii”. 


Traian Chelariu modelează lumina până îi dă 
contur de femeie, punctul de sprijin cu care să mişte 
universul pentru a se afla pe sine. Şi, astfel, „lirismul, 
pretutindeni insinuant, îl fură pe poet unde nici nu a vrut 
să ajungă. În acest fel de a se abandona al poetului constă 
inspiraţia”. lar Traian Chelariu nu şi-a dorit „a face 
poezie lirică din elemente pur melodice”, pentru că 
„poezia, din momentul în care vrea să fie muzică, nu mai 
e poezie” (pg. 121), dar a izbutit poezii de o melodicitate 
fermecătoare, pentru a concluziona, dincolo de noi, într- 
un sfârşit al sfârşitului şi început al adevăratelor 
începuturi: „Şi vis e femeia, - nu o anumită femeie“ (p. 
130). 

E posibil ca doar în trăirea visului pe care-l 
numim femeie să stea rațiunea cosmică a existenţei 
noastre!. 


(Drăguşanul, Ion, Mărturisitorii. O istorie a 
scrisului bucovinean, 
Editura Muşatinii, Suceava 2002) 


NOTĂ: Poetul şi filosoful Traian Chelariu avea 
obiceiul să reia unele poezii, în cicluri, pentru a la da o 
nouă identitate. I-am respectat şi această opțiune. 





! Portretul copertei de Rudolf Rybiczka 


Blagoslovire 


„Altissimu, onnipotente, bon Signore 
tue so le laude, la gloria e l'honore” 
(S. Francesco d'Assisi: 

Cantico di frate Sole) 


Fii blagoslovită, mare simplitate 

ce învălui zarea şi-nteţeşti furtuna, 
munţii, marea, vântul, soarele şi luna, 
cerul celor patru anotimpuri date 

să ne lămurească-n codrii mătrăguna, 
spinul şi izvorul nisipit cu duna, 


fii blagoslovită, cum ai fost întruna, 
pentru mâna blândă ce aruncă runa 
şi culege semnul şi urneşte struna 
pentru vitregia vetrelor din sate 
când în fumul serii se sfârşesc uitate 
pentru fiecare lemn şi vietate, 


fii binegrăită pentru greaua, bruna 
ură ce întoarce frate de la frate, 
soră de la soră prea hain abate, 


fii blagoslovită-n prora şi-n cununa 
ce îmbogăţiră peste ţări laguna, 


fii blagoslovită-n crezul şi-n lacuna 
patimilor noastre duse-n laşitate 

ca o rugăciune către mult mai buna 
veste a iubirii fără de păcate... 


Te binecuvântă pentru totdeauna 

gheaţa plutitoare, chitul şi harpuna, 
algele marine, molima-n cetate, 
(secerile-i oarbe pâlpâie-n imuna, 
palida ruşine-a celor mai sfruntate 
rătăciri ce-n geamăt ne-au coclit nebuna 
vrere de-a cunoaşte stingerile toate...). 


Fii binevorbită-n preţul şi arvuna 

ce s-au pus pe capul celui care-şi bate 
joc de stăpânirea strâmbă şi-mpilate 
creştete răzbună pentru tine, una. 


Fii binevestită-n toate, simplitate, 
pentru istețimea şerpilor şi chinul 

ce s-a dat acelor ace minunate 

când le-ai pus în gură foamea şi veninul, 


şi blagoslovită pentru-ntreg seninul 
răsfăţat în macii tăi şi-n inul 


care se va toarce pânzelor curate, 


fii blagoslovită-n sarea din bucate 
şi-n nămolul care-n bălți îngraşă linul, 


ieslele-ți ştiură nimbul şi suspinul, 


te-ai slăvit în ierburi şi în aromate 
pentru boul care-şi rumegă tainul, 


fii blagoslovită pentru tot desbinul, 
pentru sihăstria scundă, pentru cinul 
preoţesc şi pentru ocnele sărate, 


fii blagoslovită-n ulmul şi-n arinul 
cari te cunoscură-n umbră cu streinul 
ce binecuvântă uşile-ncuiate... 


Pentru tine regii au zidit palate, 
arme şi alămuri, jilţuri de agate, 
şi-au pierit popoare şi voievodate, 


fii blagoslovită-n birul şi-n leşinul 
celui ce-şi iubeşte banul şi declinul, 


fii blagoslovită-n roțile dințate 

şi slăvită pentru smoala şi pelinul 
ce ni-l verşi în sete prin însângerate 
buze şi-n albia apelor secate... 


Pentru vraja care ne-o găti vecinul, 
pentru truda ce o duce-n şea asinul, 
pentru tot ce-n gânduri vru să ni s-arate 
alb ca porumbelul duhului, deplinul, 
pentru somnul nopţii noastre, aşezate 
să ne vămuiască viaţa şi prea plinul 
bucuriei scumpe şi neîndurate, 

pentru limpezimea zilei, pentru vinul, 
pentru viersul doinei plânse şi mezinul 


zâmbet ce ne-mbracă mai zgârcit ca pinul 
prins peste lichenii pietrei fărâmate, 
pentru crucea care-ţi adumbri creştinul 
(amintirea-i creşte căpătâi cu crinul 
numelui şi-al faptei neasemănate), 


pentru dorul nostru marc şi destinul 
de acum şi pururi, sufletul, puţinul, 
te binecuvântă, bună simplitate, 
din nemărginire în eternitate... 


(Junimea Literată, An 24, Nr. 5-7, 
Cernăuţi 1935, pp. 133-135) 


10 


Heraclit către soare 


Te-oi revedea, soare, târziu şi-acele 
învălmăşiri de forme ce s-or stinge 
asemeni aburului subțiat al serii? 


Biruitor apusul grămădeşte 

foc peste foc şi spaţii — şi mai triste 
şuviţele-i coboară unduirea 
învinsă-n vis şi lumi nezămislite... 


Iar trepiedul nopţii se spuzeşte 
cu înstelări şi ceruri: dăinuirii 


cresc noi lumini şi chipuri şi întinderi... 


Cui pân-acum luciră mai solemne 
adâncurile-n albe constelații 

mărind minunea ce-ntre două vremuri 
eternitatea pură o împarte? 


Apune tu, privirii mele-apune, 
soare târziu şi greu ca o-ntrebare, 
vreau orb să pipăi râul, pretutindeni, 
neîntrerupt, fâră-nceputuri, unic, 


ISI 


neîncăput de mrejele-amintirii: 
azur zeiesc urzit pentru bulboane 
ce-n mine doar statornice te cheamă... 


(Junimea Literară, An 25, Nr. 4-12, 
Cernăuţi 1936, p. 123) 

Ceas de taină 


Vezi, noaptea, scumpă ţie veni şi astădată. 
De mult trecurăm podul şi porţile de aur 
Prin care-apusul zilei, necântărit tezaur, 
Se mistui în zare aşa de-ntârziată. 


Şi-aici ne-ajunse ceasul de taină şi iubire, 
Neînceput ca-n locul pe veci apus de unde 
Ni se-mpletiră-n murmur ale vieţii unde, 
Rai inimilor noastre, păstrat în amintire. 


Apururi şi aproape m-ai străjuit întreagă. 

Lumină în lumină, penumbră în penumbră. 
Pierdută se resfiră îngăimarea sumbră 

Când graiul meu pe-adâncuri în lauda ta se leagă. 


Şi te cuprind cu teamă şi totuşi e-ncleştare 
Uitarea-n care braţul de pieptul meu te frânge, 
Dumbravă liniştită pe creasta-n care plânge 
Pietrişul mut şi lutul de doruri milenare. 


(Junimea Literată, An 20, Nr. 5-8, 
Cernăuţi 1931, p. 155) 

Neam alb 


Neam alb al destinului aprig, 
te-am plâns, te-am cântărit 
şi pazele pe Ia apusuri 

le-am strâns, le-am întărit. 


Am vrut să ştiu cei mândria, 

am vrut să fiu cine eşti 

şi-am prins, ca în brâuri, pământul, 
să stai, să nu mai creşti. 


Dulcegele naiuri şi coarde 
le-am smuls din mâini de sclavi, 
trezind năprasnice pofte 

în ochii lor bolnavi, 


bolnavi de trai şi avuturi, 
de stranii frumuseți, 
piezişi de visul atâtor 
promise dimineţi. 


Înaltele mări ale lumii 
stau, ca nealte dăţi, 

taifunul să şi-l arunce 
spre albele cetăţi, 


spre albele tale oraşe 
în care dorm, ca în veac, 
alături de molimi, păcate 
şi-orgolii fără de leac. 


(Junimea Literară, An 27, Nr. 1-12, 
Cernăuţi 1938, p. 63) 

Din aur vechi 


Urare 


Răbdării talc greu se hărăziră 

aceste roade, vara ţi le coapse, 

asculți căderile cum se treziră 

sub sânii toamnei cu mai brune coapse. 


Bău deplin din pulpele tulpinii 

tot ce putu în linişte să lege, 

pomul domnesc din mijlocul grădinii 
stătu ferit de gusturi sacrilege. 


Aduce clar cules, fără trufie, 

creanga culcată-n reazemele drepte... 
Ferice-n cumpenele vremii 

fie cine avu ştiinţa să-l aştepte! 


Preţuire 


Nu-i sacrilegiu dincolo de text, 
Frate-amăgit de proprie ispravă! 

Târziu ştiurăm că a fost pretext 
poemul vrut cu stele şi otravă... 


Canonul artei pure ne feri 

de vidul formei şubrede, perverse, 
dar sufletul, prea firav, suferi 
întreg urâtul paginii neşterse. 


De-aceea urmă, ca ieşit din minţi, 
tu l-ai ţinut încă lumină-n palme, 
acoperindu-i visul, printre dinţi, 
cu deznădejde plânsă şi sudalme. 


Diana 


Fecioară zorind constelații 
cu aurul arcului plin, 
cerboaica-i din calc îi paşte 
al brumelor toamnei pelin; 


ea trece stăpână şi castă 
prin clarul cuprins austral, 
pădurile reci îi ascultă 
săgeata-n cadranul astral... 


Erou tânăr 


Te-ncercuiră-n van cu vorbe azurii, 
dar palidă le-ntorci porunca „a muri”. 


Pe drum neprevăzut izbânzile te-au prins 
când ochiul era smuls din zări şi nedeprins 
cu noua libertate, promisă prin vieţi, 

gusta sublim ţinutul întinsei dimineţi. 


Vezi, vestea ţi se duse ca unui vifor rar, 
deşi n-ai fost viteazul venit peste hotar. 


Şi totuşi numai junghi te-ascund în suflet ei: 
prea repede-ai pătruns al luptei lor temei. 
Nu dafinul divin, nici dreptele lui legi 

le-ar fi plăcut să stea tezaur pentru regi. 


Şi-n timp ce-oblădueşti, de prevedere plin, 
în sânul lor c-al tău paharul cu venin... 


Dar neştirbită, verde, tinereşte, 
ca o iubire răzbunarea-ţi creşte, 
patimă bună pe care o-mbii 
lumii legate de sfintele glii! 


Poem barbar 


Hotarele sporiră cu fiecare trib 

si mai meschine temeri se-ncuibă-n inimi az... 
În praguri râurile, dospite ca un hrib, 

duc mărilor pot meiul prinosului spre-amiazi. 


Ne-am închinat spre-apusuri, spre est, ni s-a urât 
de suliţele zvelte sub hârci de om şi cal, 
dar laş necunoscutul din stepe s-a târât 


18 


cu ochi ca o-ntrebare strivită, un şacal. 


Nu e galop să taie suişul, nu-i pripas! 
Săgeţile trimise în golul lung se-nfig, 
trufie istovită ni-i fiecare pas, 

şi totuşi ce aproape vedem seninul dig! 


Orizont 


Totul ce facem mai bun 
e crez în ştiutele spuneri. 
Visul nostru nu-i vis, 
rana nu ne e rană. 
Stăruie încă nezis 
cuvântul ca o dojană-n 
tăcerile grelei supuneri... 


Totuşi cât am mers 
către promisa spăşire... 


Ne-am mutat cu jind, 
Ne-am mutat cu răbdare 
vârsta de aur; 


prin soare 

corturile-au dus 

ocolul ca o sfârşire, 

şi n-am dat de nici o ieşire 
din uriaşa prinsoare! 

Toamnă a veacului 


Tăinuirăm de mult totul sub coif, şi sub scut, 
vântul acesta veni din vreri pătimaşe, 

coama cailor, neagră, a crescut 

până prin iarba moartă-n imaşe. 


Ochii ni i-am trudit nedomolit prin pustiu, 
înăbuşite dureri ni s-au trezit şi ne rup 
gândul tineresc şi avântul viu, 

totul, de mult. ne păli ca o toamnă în trup. 


Haidem, tovarăşi ucişi de spaţii, e târziu, 
căile pier în apus, fără sfârşit: 

aur lepădat de trişti uriaşi 

polcind ca un rău nedumeriţii paşi, 

rătăcind cu lumini idolii-n cari ne-am spăşit. 


Voce umană 


Voce umană, mamă, mană, mare destin, 
căror căi se plânge, cărui chin 

calma aromă a gamelor ce le 

ţii de cimpoaie şi violoncele? 


Cine putu câte le-aduni să ne spună? 
Taci îndoieli? Vii voie bună? 

Şi părerea de rău din inflexiune 
bântuie peste ţinut ca o genune... 

Vezi, tu ne duci tulbure turmă 

către un cer menit stele să nască 

lasă din pulberi întreg sufletul să ne renască 
printre verzile culmi, fără urmă. 


Ai rechemat 


Ai rechemat eterna prima zi, 
munte de grai, pădure de tăcere... 
Iubim şi-acum eterna prima zi 

cu tot ce-n inimi încă plin de cer e. 


O, scaldă-mi faţa ca-n eterna zi 
cu dimineaţa duioşiei tale, 

nici o lumină ca eterna zi 

nu ne luci în suflet ca-n pocale. 


Vin neatins de guri, eternă zi 
a bucuriei pururi ne-ntinate, 

nimic în dor nu ni se limpezi 
ca-nspre vecie orele-nclinate. 


Noi suntem 


Noi suntem numai suc şi seruri care sporesc 
tezaurul ascuns în fibre vegetale, 

copacul gustă lut şi fagure ceresc 

prin proaspăta cădere a ploilor vernale. 


Lăuntricele culmi prin ramuri mii erup 
mireasmă şi pojar de strugurie ceară, 
le duce ca un cerb nebiruitul trup 
pristolului de sus în fiecare seară. 


Dar ultimul accent din versul cel voim 
căror comori tăcu, căror eflorescenţe? 

În scorburi prăbuşit stă trunchiul anonim 
Şi putrede-i mijesc, abia, fosforescenţe. 


Pasăre-a muntelui alb 


— Pasăre-a muntelui alb şi a serilor, 
numai zăpadă pe aripi şi cer, 
pasăre-a păcii şi a tăcerilor 
basmele noastre şi-acuma te cer. 


— Hrană mi-i azima vie-a luminilor, 
prinse pe marginea-naltului cuib, 
pământenii în miezul grădinii lor 

pun numai trup de oșteni să mă-nbuib. 


Sânge ca o legendă... 

Sânge ca o legendă-n care se-ating 

prin milenii de trib ne-mpăcate extreme, 
peste râuri şi culmi abătute mă-nving 


glasuri urnite-n pământ şi în vreme... 


Buciumul biruie lung, focurile prind 

limbă şoptită şi inamică, 
sub orizonturi rigide se-aprind 
ochii piezişi şi inimă mică... 


De te-ai proslăvit, când te-ai nesupus? 
Tot trecutul scit mi te tace, 

simt numai pornirea ce te-a pus 

ca un brâu hotarelor dace. 


Din năhlapii slavi slava le smulse apoi 
până sub plaiuri calde carpatine, 
sufletul profund să ţi-l despoi 

în minunate forme latine... 


Nici un vis nu-i nou, nici un țărm scăzut. 
Mitul a fost transfigurare, 

dorul vechi ne tulbura căzut 

cu un strigăt pe sub stele rare. 


Îngerul lutului 


Îngerul lutului, marele 
deschizător de stihii, 
negru ca norii prăpădului 
prin depărtări se ivi. 


Largă, tristeţea aripilor 
cu-mbrățişare de-nvins 
zare pe mări izvodită, 
ţară din şes a cuprins. 

Coatele blând şi le reazemă, 
ca o-noptare pe munţi, 
semnul durerii încercuie 
chinul înaltei lui frunţi. 


Vede lumina pământului 
proaspăt ca-n ziua de-atunci, 
vrea ne-umilit să-şi răscumpere 
pasul cu nobile munci... 


Dară furtună-i răzbubuie 
plânsul, profundul, din piept, 
lacrima ochilor, roşie, 

cade ca fulgerul drept. 


Colind 


Au cântat cocoşii pământii, 
auziră morţii şi cei vii... 
— „Indurare, Doamne, să unim 


glasul nostru-n cântul unanim, 


cântul unic, cântu-n care eşti 
preamărit de cete îngereşti, 


preamărit de ierbi şi dobitoc 
şi de piatra ce se farmă-n loc, 


lăudat de stele până-n zori 
şi de-apusul mândrilor Tăi sori, 

lăudat de codrii şi de mări 
pentru ceasul sfintei îndurări...”. 


Faja Domnului, măreaţă zi, 
părinteşte-n zâmbet se urzi, 


mâna Lui, cu pace şi cu har, 
peste toţi coboară ca un dar... 


(Junimea Literată, An 24, Nr. 10-12, 
Cernăuţi 1935, pp. 315-329) 

Trei poeme 


IL. FÂNTÂNA 


Ştiu un eden de umbră, mirifice magnolii 
şi chiparoşii serafici, desen de pure talii, 
cresc lauri şi-oleandrii sub nesfârşite dolii 
de pini, şi palmierii cu ample evantalii 


şi suferă zeiţa, prin iederi, mângâierea, 
ca o înfrigurare ce-o cunoscură sânii-i, 
dar risipită-i mâna, de mult, deşi durerea 
i-o aşteptau eroşii cu tolbă ai fântânii... 


Acolo-n castitatea de linişte şi limfe 
pândirăm cu silvanii ca să vedem mai bine 
cum vă sfiiţi, abstracte, şi vă ritmaţi în fine 
poemele perfecte din nud, naive nimfe. 


II. MELODIE MINERALĂ 


Ard aurore târzii, 
elementele dorm, 

muntele-n somn, peste zi, 
creşte masiv şi enorm... 


Lăuntric argint, între timp, 
izvoare pe linişti aştern, 
stătu minereul în timp 
neînceput şi etern. 


Clopote până s-au zis, 
grave, lovite-n filon, 
bântuie-n limpede vis 
aur urzit unison... 


Cuget durut, omenesc, 
făcu simetrii de cristal 
altor legende menesc 
prea greu preţuitul metal. 


Dar unic — Ural nelegal 

de mersul lumesc, inamic — 
muntele-n sine bogat 

ieşi din mileniul mic. 


III. Sfârşit 
Unul, ucis de-azurul căzut ca o maramă 
pe faţa-i nebronzată de-amiezi şi-nalte brize, 
s-a-mpotmolit, galeră, pe scundele banchize, 


urât de toţi ocnaşii cu pumnii în aramă. 


Şi-acum răscoala mării îl latră ca o haită 


şi-i sfâşie nădejdea prin funii şi vântrele; 
cârmă pierdută, mintea, halucinantă raită 
ar vrea s-o 1a cu norii prin fulgerele grele. 


Dar lacomă peirea-l ghici, se reculege 

ŞI-apoi şi-aruncă şerpii hrăniţi spre răzbunare, 
nicicând n-a fost sfârşitul cuiva împreunare 
de-atâtea furii fine cu cărnurile blege. 


(Junimea Literată, An 23, Nr. 7-12, 
Cernăuţi 1934, p. 238; 

Streinul, Mircea, Poeți tineri bucovineni, 
Bucureşti, 1938, p. 35) 

Trei cântece 


1. VINO, CRAI NOU 


Vino, crai nou, te resfiră 
vrajă-n fereşti, 

printre nori te-ndrăgiră 
crinii cereşti. 


Trecere-atâtora treceri 
pururi învii, 

seceri cu-naltele-ţi seceri 
vântu-n stihii. 


Seceră, pe nesimţite, 
lin ca un lan, 

dintre zarişti ursite 
negru-mi alean. 


Vino, crai nou, muguriră, 
căi nefireşti, 

stelele şi-ţii adumbriră 
paşii cereşti. 

Cad, prin seninele linişti, 
paseri triunghi, 

peste rare arinişti 

arzi ca un junghi... 


2. ÎN GRĂDINĂ ÎNGRĂDITĂ 


In grădină îngrădită 
umblă ciută văduvită, 


umblă tristă, n-are grabă, 
de nimic nu se întreabă, 


nici de plai, nici de ponoare, 
nici de recile izvoare, 


nici de crâng, nici de-nsorite 
culmi cu vis acoperite. 


Umblă-naltă, legănată, 
Noaptea-ntreagă, ziua toată, 


suflet dat grădinii scunde, 
podobind-o nu se-ascunde. 


Tot mai galeşă, mai gravă 
e făptura ei bolnavă 


şi mai limpede, mai lină 
mlădierea-i de lumină. 


30 


lezerele din privire 
umbră-i unduie şi-uimire, 


iarba-naltă, iarbă mută, 
urmele i le sărută. 


3. CERB DE ARAMĂ 


Cerb de-aramă, ca-n legendă, 
Trece-n codrii brumării, 
muşchi tomnatec îi aşterne 
lăicere aurii. 


Tremură-n ferigi amiaza, 
măguri nalte-nălbăstresc, 
dinspre şesuri, ca un strigăt, 
călătoare stoluri cresc. 


Peste runcuri, peste branişti 
bate vânt şi mare vis, 
înainte-i şi în urmă 

porți vrăjite s-au închis. 


(Junimea Literară, An 28, Nr. 1-12, 
Cernăuţi 1939, pp. 6,7) 

Cântece 


Ți-i faţa dulce ca-n şiştare 
curatul lapte proaspăt muls. 
Călina gurii tale pare 

rod nefiresc din vise smuls. 


Ți-i zarişti trupul şi tulpină, 
mesteacăn alb cu mugurii 
lăstare-n pulberi de lumină 
şi ploi prelungi de bucurii. 


Şi murmur drag îţi este glasul, 
privirea 1ezer cristalin 

Şi ca o ciută-ţi luneci pasul 
prin unduirea ierbii lin. 


% 


Dorul meu şi al lunii 
dragul meu nu-i, 

a zburat cu lăstunii 
peste codri gălbui. 

Gomănind departe 
glasu-i aud 

ca frunzişul se-mparte 
anotimpului crud. 


Frumoasă ca un grâu de vară 
plecării mele ai rămas — 

tu strună caldă de vioară 

ŞI azimă şi unic mas. 


Tristeţi de ziduri şi altane 
tânjesc în firave făpturi — 
au smede linişti de icoane 
nu macul mândrei tale guri. 


Dar tu eşti limpede pădure 
Cu-nalte arnici şi răşini 

şi creastă cu minuni de pure 
urcuşuri sinilii ş-i pini. 


% 


Numai cu şoimii te-asemeni 
zvelt şi-ndrăzneţ, 

nu e nimeni asemeni 

ție răzleţ. 


Şoimii uşoarele zboruri 
şi le-au pornit, 
anul cu stinsele-i doruri 

trece stârnit. 


Departe eşti, curând ca bruma 
vor arginta duium livezi, 

dar pretutindeni ca acuma 
ți-oi duce dulcile obezi 


şi numele ca în colinde 

ţi-l voi culege stea cu stea, 
tu cântec neuitat şi plin de 
poiene verzi ca dragostea. 


(Convorbiri Literare, Anul LXXIV, Nr. 4, 
Bucureşti 1941, pp. 429, 430) 

Cuvinte dintru început 


(Prietenului din copilărie) 


Miroase proaspăt fânul pe unde altădată 
Cădeau pe flori albine cu zumzet neobosit: 
Nectarul şi culoarea şi viaţă mai curată 
Se-nalţă din mireasma fânaţului cosit. 


Cărarea părăsită şi-abia şerpuitoare 

Îmi pare că ne duce cu anii înapoi 

La casa cu fântâna ascunsă-ntre răzoare 
De unde-n lumea largă pornirăm amândoi. 


Ca şi-n apusul zilei acesteia de vară, 

În piept mi se deşteaptă fior nestăpânit 
Şi dor mi-i de pârâul în care odinioară 
Copilăria goală de griji ne-am primenii. 


Da, viaţa toată este ca să porneşti cu zorii 

Şi liniştită seara pe culmi să te ajungă, 

Să cazi de oboseală ca via în podgorii 

Când ziua e mai blândă şi noaptea e mai lungă. 


e! 


(Junimea Literată, An 20, Nr. 5-8, 
Cernăuţi 1931, p. 119) 


Balaurul 


Căzut-a brumă? Căzut-au zăpezi? 
Ce pâclă zace pe line livezi? 


De la Costâna la Pătrăuți 
rămas-au vita şi oamenii muţi. 


Din Măriței până-n Mitoc 
pădurile-s arse de vânturi şi foc. 


Nu-i brumă, nu e grindină rea, 
Căzu balaur din cer ca o stea. 
Pe sforul Sucevei solzii lui vii 
ca un vifor mână la vale mii. 


ca un vifor se duc, ca oglinda sclipesc, 
luncile-n alba lumină pălesc. 


Hei. mari sunt, Doamne, aceste minuni, 
oamenii doară nu mai sunt buni. 


Aşa un semn, din seninuri venit, 
Numai-n poveste s-a pomenit. 

I-am dat cu tâlcul târcoale şi ghes, 
dar ca stihia-i de neînțeles. 


Am ispitit, am ghicit, întrebat, 
ştiricit-am din sat în sat, 


trimis-am, peste hotare şi văi, 
să ni-l dezlege, bărbaţi şi flăcăi, 


dar până azi s-au întors prea putini, 
îl bănuiesc poate copiii mezini. 


(Revista Bucovinei, Anul I, Nr. 10, 
oct. 1942, p. 390) 


37 


Dulcile cuvinte 
ale prea blânde: Catrina Ursu 
din Fundul Moldovei 


Auziţi-mi, Doamne, graiul gurii mele, 
plânsetul şi truda dulcilor cuvinte 
câte Vi le-nchină una dintre cele 

mai umile roabe fără minte. 


Şi-ascultaţi-mi, Doamne, dulcile cuvinte 
zise pentru ladul trist şi pentru Raiul 
limpede ca roua şi-nflorit ca plaiul, 

cu minuni albastre, cu ninsori de stele 

şi cu promoroaca pâlcurilor grele 
de-amintiri şi doruri omeneşti şi sfinte 
cete de arhangheli albi cum numai crinii 
câmpului se-mbracă-n pânzele lumini. 


Şi-ascultaţi-mi, Doamne, dulcile cuvinte 
izvorând vecernii, denii şi utrenii 
înecate-n hohot plâns şi în mătănii 

din minutu-n care cele trei vedenii 

m-au sortit pe mine, blândă mucenică, 

să veghez de-a pururi rugătoare-n pragul 
zorilor şi-al serii câte trec de dragul 

zilei ce asemeni ceţei se ridică 

ŞI asemeni ceţei cade şi ne lasă 

mai duioşi în urmă, mai streini acasă. 


Mă primiţi, o Doamne, numai mucenică 

să Vă fiu, — nu pentru Rai sau pentru mine, 
nici pentru ca-n pulberi să mi se-nsenine 
trupul când cea sfântă Moarte-o să-l pogoare 
unde nici o rană grea nu ne mai doare 

ŞI nici o prihană nu ne adumbreşte, — 

ci primiţi-mi ruga numai pentru lanul 

care-n holde spicul pâinii şi-l trudeşte 

dornic să-ncunune cu belşuguri anul. 


Şi-auziţi-mi glasul numai pentru jalea 
vitei ce-n ogradă molcumă tânjeşte 
adăstându-şi hrana zilnică şi ceasul 
neştiut cu care va pleca-nspre ţara 
presimţită doară-n boli şi în primejdii. 


Şi-ndreptaţi şi mie, când m-oi duce, pasul 
înspre cele ceruri şi-n cereşti odăjdii 

îmi feriţi, o Doamne, sufletul: Ocara 

să nu mi-l ajungă; — iar acum de bune 

să primiţi, cu-această una rugăciune, 
sfântul semn al Crucii, hohotul fierbinte, 
postul meu şi ale mele dulci cuvinte... 


Zi şi noapte, Doamne, m-oi ruga umilă 
şi voi sta-naintea Voastră neclintită 

să ne daţi viaţă limpede şi milă, — 

că nemăsurată şi nemărginită 

este îndurarea Voastră. — Nu ne scrieţi 
gândul şi cuvântul pline de greşeală: 
Fapta şi ştiinţa noastră ne înşeală 

prea ades şi-adesea rătăcim, cu toate 
ci ni-i dor de drumul cel fără păcate. 


Nu dormiţi, o, Doamne, ci-ale Voastre sfinte 
şi înalte braţe să ne lumineze, — 
şi-auziţi-mi glasul dulcilor cuvinte 
pentru-a tuturora viaţă şi povaţă, — 
pentru pruncii care, fără să-i boteze, 
mor şi nu pot trece vămile de ceaţă, — 
pentru împărații mari, pentru noroade, 
pentru cei ce-n dragoşti şi în fericire 
uită câteodată singuri să gândească 

la curata Voastră faţă şi n-au ştire 
de-obidiţii care-n sfânta mănăstire 
intră şi, cu toţii, robi supuşi şi roabe, 
uită-ale făpturii omeneşti podoabe 

şi ale făpturii omeneşti odoare 

şi slăvesc, prin cântec dulce de psaltire, 
aplecata Voastră frunte-mpărătească 
ce-o lăsaţi lumină-n veacuri viitoare... 


Şi primiţi-mi ruga pentru cel ce-n lume 
e strivit de cazne, lanţuri sau tristeţe 
sau, lovit de boală fără leac, cu jale 
blastămă şi ceasul Morţii şi-l doreşte. 


Nici celor ce-n crâşme suduie şi-n glume 

Joc îşi bat de sfânta Crucii frumuseţe, 
fie că sunt tineri sau în bătrâneţe, 

nu le scrieţi, Doamne, vorbele neroade: 
Fără ştire omul lunecă şi lesne 

limba încâlcită-n rele-l ia-nainte. 


Nu-l lăsaţi în veacul de apoi prin bezne 
să se osândească. Nici celui ce minte, 
fură sau ucide nu-i daţi urgisire, — 

nu-i luaţi iertarea Voastră milostivă 
ci-ascultaţi-mi glasul dulcilor cuvinte 

şi înspre povaţă bună deopotrivă 
îndreptaţi-l, Doamne, pentru sfântul Bine: 


Pururi să se facă numai sfântul Bine, 
căci aşa în pilde-aţi pilduit şi milă 
multă ne lipseşte spre a înţelege 

cum aţi pus răsplata şi cum nu e silă 

să plinim cu toţii sfânta Voastră Lege... 


Şi-ascultaţi-mi, Doamne, dulcile cuvinte 
pentru-al tuturora veac şi sănătate 

şi a tuturora binecuvântare, — 

căci fără de ele nime nu e-n stare 

să se mântuiască. Şi de la ruşine 

să ne scoateţi încă, şi cu bunătate 
V-aplecaţi urechea sfântă înspre toate 
ale noastre patimi şi dureri mezine. 


Şi-auziţi-mi dorul cel ceresc şi darul 


Duhului — Prea Sfântul — peste noi să vie: 
Prin învăţătura Voastră el ne-nvie 

şi prin ale Voastre Evanghelii harul 
Raiului ne-mbracă-n stări de mântuire... 
Dar le faceţi toate cum veţi şti — că cine 
ar putea de lume să ne aibă ştire 
dacă-am duce lipsă de al Vostru bine?! 


Şi să ne trimiteţi îngerii, tot gândul 

să ni-l îndrepteze şi de la ocară 

să ne ducă-n zarişti albe de lumină, 

căci prea slab ni-i pasul cel de lut şi tină 
şi ispititoare calea cea uşoară 

la al cărei capăt, sufletul prădându-l, 
ghearele gheenei ne pândesc întruna 
cum pândeşte doară la răscruci tâlharul. 


Îndurarea Voastră însă ne arată 

chiar şi-n ceasul cela de sfârşit paharul 
izbăvirii, Doamne, şi întreg amarul 

ce l-am strâns în suflet se preface-ndată 
în iertare decât mierea mai curată... 


Pentru îndurare, pentru izbăvire 
graiul meu alege dulcile cuvinte, 

nu băgaţi în seamă ne-nvăţata-mi minte 
dacă nu e-n stare multe să-nţeleagă... 
Cine înţelege bogăţia-ntreagă 

şi puterea Voastră cea de peste fire?! 
Căci în cer sunt toate, însă nime n-are 
(ca şi orbii care în urma noastră strigă 
milă pe la poduri şi ne cer pomană), 
ochi să-ntrezărească înstelată strană 
unde Prea Curata Maică-n neprihană 

şede şi, duioasă, între sfinţi ascultă 
cum se face cântec slava Voastră multă... 


Şi primiţi-mi, Doamne, dulcile cuvinte 
cum primit-aţi umbra florilor câmpiei 
despre cari ne-nvaţă (ca şi de-ai vădanei 
cei doi bani) toţi cei ce-n lungă pocăință 
plâng a lor purtare rea când, în fierbinte 
rugă regăsit-au buna lor credinţă. 


Scoateţi-Vă robii din ale robiei 

munci întunecate şi senină pace 

iară să coboare peste-ntreg norodul 
omenesc şi peste mări şi vânt şi munte — 
ca şi peste orice ierburi şi mărunte 

pietre şi nisipuri, ploi, zăpezi şi grindeni. 
Îndurarea Voastră, Doamne, să se-ndure 
de vieţuitoarea care prin pădure, 

apă şi oriunde cuib de-odihnă-şi face, 

iar împărăția Voastră pretutindeni 

să-şi sporească-ntruna tot mai dulce rodul... 


Şi-ascultaţi-mi astăzi graiul gurii mele 
şi feriți pământul de-nvrăjbiri şi boală 
Şi de-a urii negre straşnică greime, — 
căci de ale urii cazne nu e nime 
ocolit, cum nime nu-i fără greşală... 


Pentru ispăşirea cea fără de pată, 

ca un stâlp-naintea Voastră neclintită 
sta-voi zi şi noapte, Doamne,-ndurerată 
de durerea celor cărora prin vreme 

le e dat să fie pururi în ispită, — 
şi de teama celui care nu se teme 
de înalta de pe urmă judecată. 


De aceea fie ruga mea primită 
pentru-al tuturora trai şi sănătate, 
pentru-al tuturora rai şi bucurie, 
şi-ale fiecărui bune-nvăţăminte... 


Şi primiţi-mi, Doamne, dulcile cuvinte 
ca şi începutul Anului şi-al sfintei 

Luni şi-al Săptămânii sfinte şi al Zilei, — 
şi ne faceţi pururi buni părtaşi ai milei 
mari şi ai iertării dragi şi ai iubirii: 
Să-nflorim în mâna Voastră sinilie 
liniştiţi ca merii, plini ca trandafirii... 


(Gândirea, Anul XIX, nr. 3, 
martie 1940, pp. 158-162) 


H. H. Stahl: O vizionară bucovineană 






Catrina Ursu, în faţa chiliei ei de rugăciune 

Albastru clar 


Albastru clar şi palid de-nserare 
Pe liniştea zăpezii cristaline, 

Cum numai clipele de contemplare 
Şi ochiul pot odată să le-mbine. 


Etern în alba lui nemărginire 
Pământul sub troiene odihneşte, 
Ivit pe-a zilei darnică irosire 
Crai-nou sfios apusul iscodeşte. 


Curând scântei, căzute-n străvezie 
Întindere, curate vor să crească 
Pe volbura luminii ce-ntârzie 
Netrecătoare-n cumpăna cerească. 


Şi noaptea lumii, larg se va deschide 
În ceasul treaz de-ngheţ şi privighere, 
Măreţ portal ce fără zor se-nchide 

În urma umbrelor acum stinghere. 


(Junimea Literară, An 19, Nr. 9-12, 
Cernăuţi 1930, p. 399) 

Cântec de somn 


Ceru-i de schiţă, ţara de nea, 
dormi fără grijă, inima mea. 


Gerul aşterne mreaja-i de sus, 
ceasul etern e, mare, nespus. 


Grai de ursită ne-ademenea? 
Dormi liniştită, inima mea. 


Noaptea e-naltă, visele vii, 
mâine în altă ţară vom fi. 


Gându-i de-aramă, ora de nea, 
dormi fără teamă, inima mea. 


Mâine-i departe-n zare de-ngheţ, 


veacul se-mparte-n crugu-i măreț. 


Stea minunată drum ne menea? 
Dormi închinată, inima mea. 


Drumul ştiut e, ceasul de tuci, 
nume tăcute licăre-n cruci. 


(Convorbiri Literare, Anul LXXIII, Nr. 7, 

Bucureşti 1940, p. 725) 


Cuvântul „seară” 


92) 


Cuvântul „seară”, calm şi obosit, 
Trezeşte-n inimi vagă renunțare, 
Aştepţi corăbii care n-au sosit 
Cu nourii de dincolo de mare... 


Pe ape, sufletul vizionar 

Rămâne singur, peste valuri grele 
Se-ndepărtează şi se-ntoarce iar: 
„De ce-ntârzie-ntinsele vântrele?”. 

In inimă adoarme şi tresare 
Cuvântul „seară”, calm şi obosit, 
Corăbii mari şi albe au sosit 


Ca nourii de dincolo de mare... 


Pluteşte între-adâncuri şi-ntre stele 
Pe ape, sufletul vizionar 
Şi creşte-ntr-însul chiotul barbar: 


„Ce limpede vedeam că vin şi ele!”. 


(Junimea Literată, An 18, Nr. 9-12, 

Cernăuţi 1929, p. 263) 


Ca să ne ştim iubirea 


Ca să ne ştim iubirea că ne-a ieşit în cale, 
Ar trebui cuvântul dintâi să fie lin 

Cum lacrima de rouă căzută-ntre petale 
Când e susur umbrarul şi de-nserare plin. 


Ar trebui să steie din mers, oprită-n vale, 
Bănuitoare, ciuta-n izvorul cristalin, 

Iar apa-ncet băută să-i picure agale 
Mărgele şi lumină pe-al umărului clin. 


Deplină să ne fie iubirea, trebui 
Îndemnul vag ca spuma din nourii în strat 
Adânc să-ţi lumineze în ochi şi prea curat 
Precum safirul zilei ce zarea năboi. 


Şi-argila unduită a trupului de jar 

Ca rodia târzie, pe leagăn de smicea, 

Să simtă adierea ce-o tulbură cu-acea 
Vestire bună-n ceasul nescris de minutar. 


Şi totuşi, golul vitreg pe care îl purtăm 
Incătuşat în vorbă, în vise şi în gest 

E singura spăşire-a impulsului funest 
De a nu vedea iubirea, oricât o aşteptăm. 


Din toate laturile destinul m-a vânat 
Ne-ngăduind odihna ce pururi adăstai, 
Precum necunoscută în versul meu răsai, 
Pe veci privirii tale voi fi întunecat. 


(Junimea Literată, An 20, Nr. 9-12, 
Cernăuţi 1931, p. 217) 

Iubire 


Niciodată zi mai binecuvântată 
N-a adus lumină gândurilor melc, 
Limpezimi de ape şi-o netulburată 
Linişte s-aşterne uşoară peste ele. 


Cufundaţi aievea-n dulce rătăcire 
Stăm ca-n aşteptarea serilor de vară. 
Ne înmrejuieşte gingaşă iubire 

Dor de veşnicie parcă ne-mpresoară. 


Şi în adierea asta fără nume 


Bănuiesc cuvântul ne-nţeles de nime. 


Câtă frumuseţe stăruie în lume 
Şi-n imensitate, câtă limpezime! 


(Junimea Literată, An 18, Nr. 1-4, 
Cernăuţi 1929, p. 55) 

Iubire, stemă-naltă-a tinereții 


Iubire, stemă-naltă-a tinereţii, 

rai alb rămas pe culmi fără prihană, 
tu ce dai viaţă vie frumuseţii 

şi ne rănești cu cea mai dulce rană, 


în ochii tăi ca-n ochii dimineţii 
nici o nădejde nu mai este vană, 
căci sufletului negrăită hrană 
aşezi dumbrăvi pe căile vieţii. 


Nu-ţi calc viclean grădinile şi crinii 
cum nu râvnesc acele curcubeie 

ce te coboară una prin stihie, 
ascultă doar struna stranie-a luminii 
ce mi te cântă ca pe o femeie 


şi te-nveşmântă-n ceruri şi vecie. 


(Revista Bucovinei, nr. 1/1944, pp. 13-15) 

Logodnă 


„Nu te uita că ochiu-mi s-aprinde peste fire, 
Că sufletu-mi se rupe de-atâta fericire” 
(P. Cerna, Logodna) 


În dorul care-acuma te-mpresoară 
Eu mă destăinui ţie şi te-ascult, 
Deşi mă vezi pentru întâia oară 
Iubirea ta mă-ntrezări de mult. 


De par străinul abătut la tine 

Din drumul aspru şi neîntrerupt, 
Sosesc din zări de colb şi sete pline, 
Să nu mă judeci după straiul rupt. 


Plecat în lume-alături cu destinul 
Ți-aduc inelul din povesti prinos 
Ți-aduc comorile-ncuiate-n scrinul 
Bătut cu plumb pe lemn de abanos. 


Viaţa mea, nădejdea mea şi-altarul 


Clădit din vise-al sufletului meu, 
Primeşte fără de sfială darul 

Pe care-n cuget l-am purtat mereu. 


Adună-ţi toată inima-n cuvântul 
Şi în sărutul lung neprihănit 

Ca să tresalte cerul şi pământul 
În ziua-n care bine am venit. 


(Junimea Literată, An 18, Nr. 9-12, 
Cernăuţi 1929, p. 287) 

Sunt pulbere şi vânt acele glorii 


Sunt pulbere şi vânt acele glorii 
ce doar pe jaf au fost întemeiate, 
decât cetăţi şi tronuri şi palate 
mai trainice sunt apele şi norii! 


Degeaba-nving în veac biruitorii, 
zădarnic ţin puterea să-şi arate 
şi-n darn muiaţi în fir şi nestemate 
se-asemuie cu munţii şi cu sorii! 


Nesăbuitele lor vreri şi doruri 
întunecă, dărâmă, dau pieirii 
oştiri şi ţări şi seamănă omoruri. 


Deşertăciune toate-s, numai crinii 
de foc şi nea şi aur ai iubirii 
răsar etern în undele luminii. 


(Revista Bucovinei, nr. 1/1944, pp. 13-15) 


54 


Tu zori, tu zi, tu seară, tu noptare 


Tu zori, tu zi, tu seară, tu noptare, 
tu cer înalt cu lună şi cu stele, 

tu dar, în vis, tu dor, în alinare, 

tu ţel ne-atins al rătăcirii mele, 


tu foc, tu vânt, tu foame, tu-nsetare, 
tu îngerul meu feritor de rele, 

tu care-mi vii cum vine prin zăbrele 
celui închis promiţătoarea zare, 


tu vin aprins, tu pâine, tu odihnă, 

tu unde limpezi când tot valu-i tină, 
tu una neumbrită izbăvire, 

tu fără de-ascunzişuri şi ispite 
vegheri, tu veci, tu ceasuri, tu clipite, 


tu-acum şi pururi gândul meu, iubire! 


(Revista Bucovinei, nr. 1/1944, pp. 13-15) 

Asemeni Circei, tu pe fiecare 


Asemeni Circei, tu pe fiecare 

îl schimbi în fel şi chip de dobitoace, 
cu ale farmecului tău mijloace 

îl faci să ia neascunsă-nfățişare 


şi-l laşi să urle-adulmece, să joace, 
să-şi de-n vileag întreaga tulburare 
ŞI rât şi bot şi colț şi păr şi gheare 
Şi neruşinea ce-n priviri îi coace. 


Te ocolesc corăbierii, nime 
nu te-a văzut nepedepsit şi li se 
năzare numai marea ta cruzime. 


Dar, iată, unul, rătăcitul, vine 
adus de mări şi este el, Ulisse, 
ŞI 1 te-arăţi: eşti ceruri prea senine. 


(Revista Bucovinei, nr. 1/1944, pp. 13-15) 

Dar cine eşti, tu vraja mea, şi cine 


Dar cine eşti, tu vraja mea, şi cine 
mi te-a trimis, târziu, pe fâlfâitul 
viclean al toamnei, mie, jinduitul 
de liniştiri şi bucurii senine? 


Mă zbat şi gem, mă cain către tine 
ca Heracles, ca Nessus otrăvitul, 
Ca Marsias, de-Apollo jupuitul, 
şi disperării chinul meu vecin e. 


De m-ai tăia felia cu felie 

şi m-ai strivi cu-a roții muşcătură 
la fiecare os şi-ncheietură, 

durerea mai adâncă şi mai vie 

tot n-ai trezi în sufletu-mi, pierzării 
de-acum menit, ca jarul aşteptării. 


(Revista Bucovinei, nr. 1/1944, pp. 13-15) 

M-am întrebat şi mă întreb şi-acuma 


M-am întrebat şi mă întreb şi-acuma: 
cui am greşit c-aşa târziu mă leagă 
surâsul, ochii, mersul şi întreagă 
fiinţa ta? De unde, când şi cum a 


venit ce pân” la tine numai drum a 
fost pururi orb şi inimă pribeagă? 
Pe zi ce trece îmi eşti tot mai dragă, 
pe zi ce trece tot mai vis şi nu m-a 


robit mai viu o dragoste vreodată 

cum mă robi iubirea ta curată 

Şi tu, şi tu, prea buna mea stăpână. 

O, uite, robotului tău necuminte 

i s-au pierdut trândavele cuvinte. 
Spune-i doar „tu”, întinde-i doar o mână. 


(Revista Bucovinei, Anul II, nr. 1/1944, p. 15) 

Bun, sufletul 


Bun, sufletul a întrebat 
Pe-un om tăcut şi-ngândurat: 
— „De zare multă aiurit 
Priveşti şi tu spre răsărit?”. 


Înduioşat omul privi 

Mai îndelung spre miază-zi. 
Bun, sufletul a întrebat 

Pe omul trist şi-ngândurat: 


— „Cu ochi iscoditori de veşti 
Spre miază-zi de ce priveşti?”. 
Crâmpei de vorbă nu i-a spus 
Tăcutul; şi căută spre-apus. 


Bun, sufletul a întrebat 

Pe omu-n sine cufundat: 

— „Vezi ziua? S-a călătorit 
Cu fluviul nestăvilit...”. 

A plâns pe-ascuns, şi n-a răspuns 
Biet omul de-ntrebări pătruns. 


(Junimea Literată, An 18, Nr. 1-4, 
Cernăuţi 1929, p. 81) 


De-ai şti tu bucuria... 


De-ai şti tu bucuria pe care o ascund, 
Că-i risipită-n mine zglobie, un izvor 

Ce saltă peste gânduri şi murmură uşor 
Ca unda străvezie când tremură pe prund, 


Prea multă bucurie de ai cunoaşte-o tu, 
Cum fericită-mi cântă în piept, ca pasărea 
Pitită primăvara în crâng pe-o rămurea 
Când până şi suspinul frunzişului tăcu, 


Să pleci nepăsătoare tu nu te-ai îndura, 
Ci-ai sta s-asculţi, cu mine mereu alăturea, 
Cum cântă bucuria şi murmură şi vrea 
Să ne împrejmuiască urcând ca iedera. 


(Junimea Literată, An 18, Nr. 5-8, 
Cernăuţi 1929, p. 185) 

De-ai şti ce dragă-mi eşti 


De-ai şti ce dragă-mi eşti şi ce frumoasă 
Când, dor şi zări, desprinsă din mulţime 
mi-aduci făptura ta din alte clime 

ŞI te apropii pură şi duioasă! 


Privindu-ţi ochii, nu-l mai văd pe nime 
şi inima îmi bate ca o scoasă 

din minţi când gura, mută şi sfioasă, 
atinge-a mâinii tale limpezime. 


“IEI: 


ce cu priviri adânci destinu-mi bântui 
şi mă robeşti cu zâmbetul din gene, 


ce alt noroc putea-ţi-aş oare cere 
decât nicicând viaţa să nu-mi mântui 
de negrăita-ţi dulce-apropiere. 


(Revista Bucovinei, Anul II, nr. 1/1944, p. 16) 

Rânduri deopotrivă 


Să ne-aşezăm aici aproape de trecut, 

Vreau să-ţi citesc sfinte rânduri deopotrivă 
Cu vorbele mele, cu sufletul meu prea tăcut, 
Cu totul se simplu în piept am avut. 


Inima mea pot să ţi-o spun, 

Ce-a fost mai sincer şi ce-a fost mai bun 
Mi-am strâns din gânduri şi din depărtare 
Precum apusul când pe iazuri moare, 
Precum nespusul zvon de întristare. 


Şi-acolo unde-ncepe „Te iubesc“ 
Am încercat alt vers şi-am suferit 
Şi n-am aflat cuvânt mai nimerit 
Să-ţi spună pe deplin cât te iubesc. 


Sfârşitul însă căutat nu-ţi pară; 
Vag pâlpâit de albăstrie pară 
Aşa sfârşi orice durere mare, 
Chin umilit în vie destrămare, 

Gest ce-a voit să fie o chemare, 
Plâns rătăcit de necuprinsă mare...“. 


(Junimea literară, nr. 1-6/1932, p. 178) 


Versuri de iubire şi de rămas bun 


Ziua de ieri a trecut şi ziua de mâne 

Va cădea mai curând decât aceste petale — 

Ca un cântec drag mă dor cuvintele tale 

Şi-mi desluşesc un răspuns ce nimeni nu poate să spună 


Ştim amândoi că nimic din câte sunt nu rămâne: 
Care rău stătu în adâncita lui cale? 

Care stea nu porni din cele menite s-apună? 

Nu e nimic frumos ca neclintit să dureze, 

În curând va umbri noaptea întinse troiene... 
Noi suntem numai vis al unei după-amieze 
Strecurate-n păduri şi rătăcite-n poiene. 


Dacă vorbele mele acum sunt de iubire, 
Sunt şi de bun rămas, ca vorbele toate; 
Fiecare apus de zi-i o despărțire, 
Te-a-nconjurat tăcut, cu năvod subțire, 
Să-l înşele, ascuns, nimeni nu poate... 

(Junimea Literată, An 22, Nr. 1-3, 
Cernăuţi 1933, p.7) 


Ecvestră 


Tristeţea ca o haină purtată-o aruncai 
Când ne trezi nechezul neaşteptat de cai. 


Cu roibi, cu murgi, cu dereşi pornirăm toţi un stol, 
Argint de apă vie stă ziua în ocol. 


Câmpia prinsă-n ierburi roti un singur lan, 
Luată-n neopritul copitelor elan. 


Cum sforăiau toţi caii înmlădiaţi sub şa. 
In noi viaţa multă mai aprigă creştea. 


Şi-n nări şi-n ochi şi-n sânge năvalnică spori 
Atavica beţie a multor călării. 


Ecou stârnit în stepe cu veacuri înapoi, 
Trăia o primitivă descătuşare-n noi. 


Şi apăsam pe chingă mai strâns, să coborâm 


64 


Din vremea prea îngustă în neştiut tărâm. 


In urma noastră-albastru şi peste noi întins 
Creştea numai văzduhul torid şi necuprins. 


Târziu când lângă vaduri de ape-am poposit 
Odihna fu mireasmă sub cerul obosit 


Şi noaptea pe sub poale de crâng ne-a strecurat 
Ascunşi pe întuneric ca aurul furat. 


(Junimea Literară, An 20, Nr. 1-4, 
Cernăuţi 1931, p. 28) 

Acord 


Cărarea prin pădure-o cunoaşte cineva? 
Motivul fericirii şi-al zilelor cu lente 
Căutări de sine însuşi, când lumea nu avea 
Hotar pentru avânturi spre ţări inexistente. 


Iar freamătul de frunze trezit ca din neant, 
O curgere de şoapte, de-aromă şi-ngânare 
Creştea mereu pe crânguri, uşor şi-nsinuant 
Ecou de foşnitoare şi molcumă chemare. 


Ce clipă mai frumoasă decât acest cules 

Bogat al amintirii şi-al vieţii de-altădată? 

Tot ce-am iubit în vreme şi-am plâns şi am ales 
Tot ce-am trăit zvâcneşte cu inima deodată. 


(Junimea Literată, An 19, Nr. 5-8, 
Cernăuţi 1930, p. 338) 

Inițială (1) 


Iniţială sub chenar 

De aur şi de chinovar, 
Închisă-n evangheliar 

Eşti semn de rugă şi de har. 
Deşi nu ştiu să te citesc 

Cu scrisul vechi şi slovenesc, 
În cartea fiului ceresc 

Mai cu evlavie privesc. 


Vieţii mele fii la fel 

Semn bun de început şi ţel 
Înscris cu dragoste şi zel 
În text necunoscut şi el. 


(Junimea Literată, An 19, Nr. 9-12, 
Cernăuţi 1930, p. 410) 

Iniţială (I) 


Chirilică închisă-n har 
mănăstiresc ca în chenar, — 
mărgea de cer şi chinovar 
uitată-n evangheliar, 


deşi nu ştiu să te citesc 

cu scrisul palid slavonesc, 
în cartea fiului ceresc 

mai cu evlavie privesc. 


Vieţii mele fii, la fel, 
metanice de zori şi zel 
şi literă spre vajnic ţel 
în text necunoscut şi el. 


(Streinul, Mircea, Poeți tineri bucovineni, 
Bucureşti, 1938, p. 27) 

Aniversare 


Herr, es ist Zeit... 


R. M. RILKE 


Doamne, e timp să ne gândim la drum... 
Lasă-mă iar pribeag plecat cu anul, — 
umple cu spini pustiul şi medeanul, 
pune pe văi şi colb şi fum. 


Lespedea grea şi risipită-n veac 

ce mi-o dăduşi odihnă şi zăbavă, 
sălăşlui cuiburi de şerpi şi otravă, — 
chinului meu n-a fost răcoare nici leac. 


Cine şi-acum nu-şi împlini umblarea, 
poate porni mai singur, mai departe, — 
oriunde gândurile vor să-l poarte 

cu năzărirea lor şi fremătarea... 


Cine şi-acum nu şi-a zidit altarul, 


alt paraclis vremelnic nu-l aşteaptă 
decât toiagul greu şi mâna dreaptă, 

durută-n umbra ce i-o face darul. 


(Streinul, Mircea, Poeți tineri bucovineni, 
Bucureşti, 1938, pp. 27, 28) 


Tristie de după-amiază 


Spune-mi de ce numai noi punem tristeţe 
unde orice ram s-a lăsat să mai fie 

mlădiat în azur şi pogorât melodie 

cât mai pură şi-adânc prin limpezită stihie? 


Spune-mi de ce numai noi punem tristeţe 
în vegheri prelungi, în plimbări matinale 
şi-n tăcerile noastre, multe, ca intervale 
cărora te supui ca unei seri autumnale? 


Şi de ce-n priviri ducem numai tristeţe? 
Dragostea nu ne-nflori, clară minune? 
Regretăm că de-acum nicicând poate nu ne 
vom revedea? — Nicicând... Sau vom spune: 
„Ce uşor înşelăm iubirea cu vorbe isteţe”. 


(Streinul, Mircea, Poeți tineri bucovineni, 
Bucureşti, 1938, p. 28) 

Seceriş 


E seceriş cum nu s-a mai văzut, 
belşugu-n clăi de grâne-ngălbeni 
şi-n mirişti totuşi parcă a căzut 
melancolia care va veni. 


Pe drumul vechi mă-opreşte pas de pas 
priveliştea vrăjită de-amintiri, 

precum în suflet toată mi-ai rămas, 

în fiecare gând mi te resfiri. 


Şi nemişcat aştept şi fără-ndemn, 
pe-aici au mers odinioară do... 
Fă-mi numai cu o mână semn, 

să ştiu că-am mers odinioară noi. 


(Streinul, Mircea, Poeți tineri bucovineni, 
Bucureşti, 1938, p. 29) 

Rugă pentru o sămânță de grâu 


Tu ai minuni de crânguri şi lanuri largi de crini 
Crescuţi în revărsarea luminii la-nceput, 

Dar a-ncolțit sămânţa de grâu care-a căzut, 

În loc pe arătură, din mâna Ta-ntre spini. 


Grăuntele cu firul aşa plăpând şi mic 
Nu ştie că viaţa o clipă i-a priit, 

În visul lui şi-n vreme se vede însutit 
Pe legănări răscoapte şi aurii de spic. 


Să nu-l înece umbra ciulinilor când mai 
Uscat va fi ogorul şi cerul mai senin, 
Abate peste dânsul crepusculul divin, 
Iar binecuvântarea să-Ţi cadă peste scai. 


(Junimea Literată, An 19, Nr. 5-8, 
Cernăuţi 1930, p. 318) 

Primitivă 
Tristeţea, haină veche, în vânt o aruncai 
când ne trezi nechezul neaşteptat de cai. 


Cu roibi, cu murgi, cu dereşi pornirăm toţi, — un stol, 
izvor de apă vie stă ziua în ocol. 


Câmpia prinsă-n ierburi roti un singur lan, 
luată-n neopritul copitelor elan. 


Cum se-ntreceau buieştrii înmlădiaţi sub şea, 
în noi viaţa multă mai aprigă creştea 


şi-n nări şi-n ochi şi-n sânge năvalnică spori 
atavica beţie a multor călării... 


Ciclon, stârnit în stepe cu veacuri înapoi, 
trăia o primitivă descătuşare-n noi, 


şi apăsam pe chingă mai strâns, să coborâm 

din vremea prea îngustă în neştiut tărâm. 


In urma noastră cearcăn şi peste noi întins 
creştea numai văzduhul torid şi necuprins. 


Târziu, când lângă linişti de ape-am poposit, 
odihna fu mireasmă sub cerul obosit... 


Şi noaptea pe sub poale de munţi ne-a strecurat 
ascunşi de întuneric ca aurul furat. 


(Streinul, Mircea, Poeți tineri bucovineni, 
Bucureşti, 1938, pp. 29, 30) 

Exod 


Prin pâcla zilelor mărunte 
presimt în mine pe oşteanul 
crestat cu sabia pe frunte 
înfipt în stânca de pe munte. 


Durerile, armură ruptă, 
căzură de pe el în luptă. 

A gloriei visată gamă 

în cuget clar i se destramă. 


O linişte ca niciodată 

în tine zâmbetul pe buze, — 
abia tresare, — despuiată 
de ură, — inima-i ciudată. 


În sine împlinită-ngheaţă 
scânteia ce-l mai ţine-n viaţă — 
şi-i cresc pe spadă, ca-n lumină, 
licheni de roşie rugină. 

Din pumnul încă viu ţâşneşte, 
— fierbinte suliță de sânge, — 
tăişul fierului grăieşte 

de parcă simte omeneşte: 

— „Neştiutor de căi viclene, 
tu stai şi-acum viteaz, oştenc, 
şi-apusul ce se-aprinde-agale 
e rugul ispăşirii tale. 


De după codri şi zăvoaie 

vin bucuroşi judecătorii, 

sus cerul peste ei se-ndoaie, 
sub ei pământul se-ncovoaie. 


În greutatea oarbă-a humii 
au strâns înţelepciunea lumii, 
cules-au straşnică putere 

din tot ce-aevea-i şi părere. 


Judeţ de cinste, fără teamă, 
te-au urmărit şi deodată 
se-nfățişează şi te cheamă 
să-ţi ceară despre toate seamă. 


Trecut prin vremi ce-l încercară, 
cuvântul lor e grai de pară, 

în cea din urmă judecată 

ei nu-l rostesc decât o dată”... 


Şi de nespusă bucurie 
se luminează blând oşteanul, 

cucernic zvon şi mărturie, 
viaţa-l bate azurie... 


Ca în povestea cu decorul 
lui Don Quijote rătăcitorul, 
îl prinde pe neaşteptate 
nestăpânită bunătate, 


iar ochii-i beau curată zare, 

nu vede mori de vânt, ci dealuri, 
venite verzi, din depărtare, 
sobornicească adunare... 


După-obiceiul de-nainte, 

au îmbrăcat odăjdii sfinte, 

el stă uimit, vrea să-i primească — 
Şi-i gol de glorie-omenească! 


(Streinul, Mircea, Poeți tineri bucovineni, 
Bucureşti, 1938, pp. 30-33) 

Sânge ca o legendă 


Sânge ca o legendă-n care se-ating 

prin milenii de trib ne-mpăcate extreme, 
peste râuri şi culmi abătute mă-nving 
glasuri urnite-n pământ şi în vreme... 


Buciumul biruie lung, focurile prind 
limbă şoptită şi inamică, 

sub orizonturi rigide se-aprind 

Ochii piezişi şi inima mică... 


De te-ai proslăvit, când te-ai nesupus? 
Tot trecutul scit mi te tace, 

simt numai pornirea ce te-a pus 

ca un brâu hotarelor dace. 


Din năhlapii slavi slava te smulse 
apoi până sub plaiuri calde, carpatine, 
sufletul profund să ţi-l despoi 

în minunate forme latine... 


Nici un vis nu-i nou, nici un țărm scăzut. 


Mitul a fost transfigurare, 
dorul vechi ne tulbură căzut 

cu un strigăt pe sub stele rare. 


(Streinul, Mircea, Poeți tineri bucovineni, 
Bucureşti, 1938, pp. 33, 34) 


Îmbarcare pentru o altă Colchidă 


Egee străvezie, ne-aştepţi ca la-nceput, 
boare de-azur, înaltă, pe calme profunzimi 
de unde naufragiul, mereu reînceput, 

cu ţărmuri coborâte perfid şi de temut 

ne arăta Colchida-mpânzită de oştimi! 


Ne-a putrezit în prore trecutul, şi-n lopeţi 
atârnă stârv de plantă, cleios, ce a sleit 
răbdare şi nădejde în cei mai îndrăzneţi 
corăbieri cu pieptul şi braţul poleit 

de limpezimea zilei din care te îmbeţi. 


Ni-s chiotele semnul de-acum spre-acel zenit 
pe unde fără funduri stă pontul euxin 

al sufletului simplu, vâslaş neostenit 

prin spumele-mbibate de-adânc ce l-au menit, 
torpide şi lascive, cuprinsului salin. 


Incredem apei negre al ursitoarei fort 

sub pază înzecită până târziu rămas, 

căci viitorul nostru e numai zâmbet mort, 
ce-şi urcă-ncet mirarea sub flecare vas 
dorit să-l curme-n sorbul acestui ultim port. 


Uitarea să ne sufle, zvonind aerian, 

în conştiinţe cântec adus ca un nisip 
prevestitor al dunei de care an de an 

se teme şi-o conjură oraşul — şi viclean 

o prinde-n zid şi ierburi să stea şi nu e chip; 


căci valul ce ne duce acum e mult prea vast 
pupila să-l încapă atentă împrejur 

cum pâlpâie-n mătăsuri masive şi în fast 

şi frânge-n carnea moale şi-n osul cel mai dur 
instinctele vieţii trezite-n ceas nefast. 


Binevenit deliciu, corp darnic înecat 

în propriul tău spaţiu, dezmărginit şi lent, 
durată plină-n suflet verziu şi-ntunecat 
de vagi reminiscenţe cari line îl străbat 

şi se topesc în unda unui firesc prezent! 


Aici sfârşeşte timpul ce ne duru splendid, 
crescut din pofte calde şi forme fără sens, 
pământul sub picioare, pierdut, devine vid 
şi gândul se încheagă învins, amorf şi dens 
pe-ntinderi bănuite ce clar i se deschid. 


Golf presimţit în clipe de luminat extaz, 


te ţin cu simţuri surde şi lotuşi ce sonor 
strecori în ele vraja ponoarelor de-olmaz 

lichid care-mi adie crepuscul în obraz 
şi mă coboară-n sine ca în etern decor! 


Orb pipăit ce-aluneci în dementul ud, 
simţ prins de suprafeţe şi foame de real 
când buzele iubirea o văd şi o aud 
şi-aprind, în suferința opacă, ireal 
peisaj cu tinereţe sub linii ca un nud. 


Torent de simfonie şi săruri, unic gust, 

veac tare în pelinul podgoriei ascuns! 

Purtat pieziş prin alge mi-i lutul prea îngust 
să-l sting ca şi beţivul lhnit, căci n-am ajuns 
întreaga bogăţia-ţi de calităţi s-o gust! 


Mut gomăn deodată venit şi-nsinuant, 
narcotic, ca o gamă pulverizai în trup, 
poiană-nrourată cu flori şi diamant, 

miros, lujer de nufăr ivit peste neant 
ce-adulmeci depărtarea cum roiul unui stup! 


Auz, liman de sunet trezit ca din viori 
Visate-n cristaline împrăştieri pe vânt, 
de orga nimănuia negrămădiţi fiori, 
tumultoasă mare şi plină de comori 
şi prăbuşiri imense de tunet şi pământ! 


Văz, dor de libertate şi totuşi numai arc 
strunit pentru săgeată de fildeş cu argint, 
zbor fără greş prin umbre acvatice de pare 
multicolor în care distanţele nu mint 

până la cerbul alb şi neştiutor de ţarc... 


8l 


Senzaţii lungi, ecouri de netrăit poem, 
native din argila plecată pe afund 
imaginile pure ca vinul să le bem 

turnate în ulcele de aur cât suntem 
înfăşuraţi pe-acelaşi schelet de var imund. 


Imagini dezlegate de legi, celest refuz 

şi pulbere stârnită din sideral îndemn, 
ţâşniri de curcubeie şi cântec de havuz 
răsăritean mai dulce ca flautul ce-n lemn 
învinge somnolenţa trecutului obtuz, 


păstrat în voi trăieşte-ntreg raiul primitiv 
spre care-am mers ordie în visul milenar 
prin stepe cu-orizonturi stătute ca un tiv 

pe-apusuri câştigate în joc retrospectiv 


şi-apoi pierdute-n zilnic popas ca orice zar. 


Sublime intuiţii înfipte-n joase zări, 
împărtăşiri din taina în care n-am atins, 
izvorilor, metalul atâtor întrebări, 

aici e al Colchidei profunde creştet nins 
de sori şi nebuloase căzute peste mări. 


Aici argonauţii cu încleştate mâni 
băură toţi genunea siliţi de un delir 
amar să fure jarul nepreţuitei lâni, 
ținută cu mânie, cu monştri şi cu câini 
de voievod temut şi-nrădăcinat în bir. 


Tovarăşi întru farmec funest — care va supt 

din măduvă puterea lucidă nod cu nod, 
umbre marine-aduse convoi neîntrerupt 
mărturisire plânsă-n amurgul unui rod 
uitat de însuşi pomul din care nu s-a rupt, 


ne-am întâlnit în rada promisă până-acum 

iar vuietele mării deasupra noastră tac 

în nervi şi în artere pătrunse, fluid fum, 

subțire, aromatic şi-abia prelins, 

un drum nepăsător că-n urmă-i toţi călătorii zac; 


mirajul ce-mi sfârşeşte-n plămân şi-n muşchi inert 
undi numai legendă prin mediul omogen 

în care voi rămâne, plutit un timp incert, 

sub cuiburi de coralii şi colţuri de eden 

cu zveltele-i nisipuri vărsate-n alt deşert. 


Dar somnul fără urmă spre care ne-am întors 
răscumpără căderea prin albii şi grădini?! 
Agapă săvârşită când cugetul e stors 

de sucul ce-n iluzii şi vreme lin l-au tors 

şi-l scânteie-n arpegii de coarde şi lumini, 


prilej de isprăvire şi infinit cules 

a tot ce-n mers terestru cu chin deşert am dus, 
retragere din suflet cu veri ce s-au ales 

grai orfic în lumina celui mai larg apus, 

viaţa nu încape în nici un înţeles... 


(Junimea Literată, An 22, Nr. 4-6, 
Cernăuţi 1933, pp. 98-101) 

Luteţie, stamină de aur 


Luteţie, stamină de aur, azalee 

în seară amintită prin luminiş de ani, 
deschide-ne divina uitărilor alee 

spre paşii ce-i lăsarăm nehotărâţi şi vani 


spre raiurile-acele când ceasurilor laşe 
legenda înflorită-n vecernii n-o trădam 
şi lasă-ne auzul căzut peste imaşe 

de rugă izvorâtă din orga Notre-Dame. 


(Streinul, Mircea, Poeți tineri bucovineni, 
Bucureşti, 1938, p. 34) 

Copacul 


Copacul zvelt şi tânăr şi ne-ncrustat de semne 
Creştea mereu cu setea ce l-a vrăţit din lut 
Şi-ngălbenea la toamnă de foc necunoscut 

Ca să-nverzească vara ne-nvins de Strâmbă-lemne. 


Stătea înalt şi singur în dimineţi domoale 
Ieşit din vălmăşeala pădurii, ca-un străjer 
Cu trunchi vânjos şi neted şi năzuia spre cer 
Neştiutor că malu-i se scufunda la poale. 


Deopotrivă darnic, adăpostea de soare 

Şi paseri mari de pradă şi paseri mici cu viers; 
În seri întârziate urca în univers 

Ademenit de noapte şi stele călătoare. 


ŞI-I legăna în spaţii frumoasa lui beţie 
De vegetal cuminte şi neclintit din loc, 
Ai fi-ntrebat: de unde culege-aşa noroc 
Semeţul singuratec, şi-atâta măreție? 


Abia când malul negru văzu şi la lumină 
Deşi nedumerită ţărâna, s-au stârnit 


În vinele bogate-a pământului urnit 

SI 


(Junimea Literată, An 18, Nr. 5-8, 
Cernăuţi 1929, p. 184) 


In toamna crângului 


în toamna crângului şi-n legănarea 
Cătră pământ a foilor de fag, 

Ca-n propria ta viaţă cauţi cărarea 
Spre ce ţi-a fost mai scump, mai drag. 


Spre ce ţi-a fost mai mut pe lume 

Te duce gândul cu-aşa volnic pas 
Că-abia deştepţi icoane-adânci şi nume 
Ce-n inimă cu vremea ţi-au rămas. 


Învii cuvinte grele de durere 

Şi chipuri stinse, răstignite-n chin, 
Ferite bine-n tainice unghere 

De zgomotul şi cugetul străin. 


Te laşi uimit o clipă de iubirea 
Ne-mpărtăşită-a zbuciumului tău, 
Mireasmă lină picură-amintirea 
În balsamul părerilor de rău. 


86 


Şi-n toamna crângului şi-n legănarea 
De multe frunze ce mereu se rump, 
Ca-n propria ta viaţa mergi cărarea 
Spre ce ţi-a fost mai drag, mai scump. 


Şi treci de tine, şi-n seninătatea 
Apusului aştepţi cucernic şi stingher, 
Ai vrea să-ţi facă-n piept singurătatea 
Ascunsă-n cel mai neştiut ungher... 


(Junimea Literată, An 18, Nr. 9-12, 
Cernăuţi 1929, p. 262) 

Noi suntem 


Noi suntem numai suc şi săruri care sporesc 
tezaurul ascuns în fibre vegetale, 

copacul gustă lut şi fagure ceresc 

prin proaspăta cădere a ploilor vernale. 


Lăuntricele culmi prin ramuri mii erup 
mireasmă şi pojar de strugurie ceară, 
le duce ca un cerb nebiruitul trup 
pristolului de sus în fiecare seară. 


Dar ultimul accent din versul ce-l voim 
căror comori tăcu, căror eflorescenţe? 

În scorburi prăbuşit stă trunchiul anonim 
şi putrede-i mijesc, abia, fosforescenţe. 


(Streinul, Mircea, Poeți tineri bucovineni, 
Bucureşti, 1938, pp. 35, 36) 

Dragomirna 


Nu mă numiră încă Dragomirna, 
larg luminiş şi anilor pritoc, 

robii veniţi să puie crez în smirna 
şi în pomelnicele din mitoc. 


Şi totuşi fraţii tânguie-n tropare 
şi în condace veacul din chilii, 
mult prea bolnavă zodie le pare 
a omului mirean din temelii... 


Căci ei presimt, cu iadul de o seamă, 
bezna în care unul a crezut, 
şi fiecare-şi tace ca o teamă 
păcatul mare şi nemaivăzut. 


(Streinul, Mircea, Poeți tineri bucovineni, 
Bucureşti, 1938, p. 36) 

Îngerul lutului 


Îngerul lutului, marele 
deschizător de stihii, 
negru ca norii prăpădului 
prin depărtări se ivi. 


Largă, tristeţea aripilor 
cu-mbrățişare de-nvins 
zare pe mări izvodită, 
ţară din şes a cuprins. 


Coatele blând şi le razimă, 
ca o-nnoptare pe munţi, 
semnul durerii încercuie 
chinul înaltei lui frunţi. 


Vede lumina pământului 
proaspăt ca-n ziua de-atunci, 
vrea ne-umilit să-şi răscumpere 
pasul cu nobile munci... 


Dară furtună-i răzbubuie 
plânsul, profundul, din piept, 
lacrima ochilor, roşie, 

cade ca fulgerul drept. 

(Streinul, Mircea, Poeți tineri bucovineni, 
Bucureşti, 1938, p. 37) 


Marie a căilor 


Marie a căilor, 
Ceresc zăvoi, 
Revarsă-le văilor 
mănoase ploi, 


pe vânturi vină, 
albastră stea, 
pe iesle plină 
chipu-i să stea. 


Pe ieslea visului, 
în blondul pai, 
ne doarme inima 
săracă-n grai, 


ne doarme sufletul 
fraged, de lut, 

cu toate relele 

ce l-au umplut... 

Şi câtor raiuri 
nu le-ai meni, 
zvonită-ntindere 
de ne-ai veni... 


Pe umerii norului 
de vei veni, 

Tu mirul piciorului 
nu-l osteni, 


prin beznele dorului 
nostru e loc, 

Marie zăpadă, 
Marie foc, 


e loc pentru dragoste 
e loc pentru rău, 

e loc pentru nimbul 
şi umbletul Tău... 


(Junimea Literară, An 24, Nr. 1, 


Cernăuţi 1935, p. 8) 

Colind 


Au cântat cocoşii pământii, 
auziră morţii şi cei vii... 


— „Indurare, Doamne, 
să unim glasul nostru-n cântul unanim, 


cântul unic, cântu-n care eşti 
preamărit de cete îngereşti, 


preamărit de ierbi şi dobitoc 
şi de piatra ce se farmă-n loc, 


lăudat de stele până-n zori 
şi de-apusul mândrilor Tăi sori, 


lăudat de codri şi de mări 
pentru ceasul sfintei indurări...”. 


Faţa Domnului, măreaţă zi, 
Părinteşte-n zâmbet se urzi, 


mâna Lui, cu pace şi cu har, 

peste toţi coboară ca un dar... 


(Streinul, Mircea, Poeți tineri bucovineni, 
Bucureşti, 1938, p. 38) 


Sunt drumuri 


Sunt drumuri care urcă şi coboară. 
Şi vin din urmă fără de popas 
Aşa cum vin cuvinte fără glas 
Din gura celora ce vreau să moară. 


Sunt drumuri care trec aşa 

Pe lângă sate prinse în livede 
Că numai ochiul vitelor le vede 
Că-şi mistuie odihna undeva, 


Odihna bună şi răcoritoare 

Odihna drumurilor la fântână, 

Pe lângă dânsa omul nu le mână 
Când focul cerului de sus dogoare. 


Sunt drumuri lungi ce vin şi merg "nainte 
Şi parcă nicăierea nu se-ndreaptă 

Înguste drumuri care îşi aşteaptă 
Drumeţii călători spre locuri sfinte, 


Drumeţii dornici care-aşa-ntr-o doară 
Pornesc de-acasă, oricând, pe neştiute 
Şi trec hotarele necunoscute. 

Suni drumuri care urcă şi coboară. 


(Junimea Literată, An 18, Nr. 1-4, 
Cernăuţi 1929, p. 5) 


Vâslire-n noapte 


Cuvintele celuilalt ne ajunseră bizar 

Prin noaptea ridicată de vânturi peste ape. 
Lopeţile sunară în urmă tot mai rar 

Şi sufletelor noastre mai stins şi mai aproape. 


Pierdut în mine însumi, vâsleam mereu, sedus 
De ritmul valurilor urnite-adânc şi-agale, 
Plutire fără ţintă sub liniştea de sus 

Muiată-n bogăţia podoabei siderale. 


Netulburat de nime, să cadă aş fi vrut 

Din trupul nostru timpui şi sensul din cuvinte. 
Dar spusele celuilalt, sfioase, m-au durut 
Prelung în răscolirea aducerii aminte. 


Mărturisiri timide şi cântărite greu 

Cu glasul şi cu gândul, discret îi luminară 
Răspântii şi întoarceri ca din trecutul meu. 
Împresurări prin care trecu şi el şi eu, 
Încete-n lămurirea prezentului sunară. 

Ne-ncrezător, suspinul iubirii, şi divin 
Se-nmlădie pe zvonuri cu tresăriri de strune. 
Ca lemnul de vioară la început şi lin 

Ca sufletul, ca ruga ce singură se spune. 


Dar se-ntorceau din noapte cuvintele-napoi 

În pieptul meu şi-n pieptu-i veneau, mai reci şi stranii, 
De parcă le rostise altcineva, ce-n noi 

A coborât din spaţii şi a-ntârziat cu anii; 


Altcineva, ce ştie câte-am uitat şi-i plac 
Din când în când vârteje de tăinuite unde, 
Peste-adâncimi în care mai scufundate zac 
Comorile vieţii ascunse şi fecunde. 


Purtat numai de valul, unduitor mereu, 
Îmi aplecai durerea întreagă peste barcă, 
Să nu mă simtă nime că pescuiră greu 
Năvoadele ce-adâncul vieţii mele-ncearcă. 


Şi-naintam sub stele tăcut şi-alăturea 

Cu celalt eu, tovarăș al ceasurilor clare. 
Lopeţile tăiară-n genuni şi tresărea 

În urmă tot mai largă, mai fără rost cărare. 


(Junimea Literată, An 19, Nr. 5-8, 
Cernăuţi 1930, pp. 305, 306) 

Greu e şi-aproape rodul 


Greu e şi-aproape rodul, înclină 
crengile toate, iar pomul 

umilit ispăşeşte 

zilele verii şi-albina-i 

zumzăie vrednică, viespea 
zveltă-i roade prinosul 

toamnei şi toate-s 

dulci ca lumina 

zorilor, mare, târzie. 


Iară pe dealuri 

via şi-adună 

visul şi o rugină-s 
frunzele nucului, însă 
ţarca şi omul 

le ocolesc ca pândarii. 


Singură creşte 
numai înalta 

floare a soarelui, faţa 
ei o întoarce 

după orele zilei 

până albastră 

urcă spre ceruri 

clare cucuta 

fumului, plopii-n 

straie de negură-mbracă şi arde 
numai dovleacul de jarul 
după-amiezii. Salcâmii 
tremură-n larma 

vrabiei gureşe, iară 
câmpul se-ntinde 

calme plocate-n colină. 


O, pe aice 

nu vom mai fi şi acum-n 
cuget ne doare tăcuta 
clipă-a plecării, dar toate 
dor şi mai mare-i 

numai ceasul vieții. 


(Convorbiri Literare, Anul LXXIV, Nr. 5-6, 
Bucureşti 1941, p. 585) 

In amurg de zi 


În amurg de zi 

stolul se auzi 

ridicat spre clime limpezite, 
în zadar chemai 

verile, nu mai 

luminau zăvoaie înverzite. 


Depărtat căzu 

ca un zvon căzu 

glasul printre pomii din livadă, 
numai dragostea, 

albăstrie stea, 

i-a cules ecoul de zăpadă. 


(Convorbiri Literare, Anul LXXIV, Nr. 1, 
Bucureşti 1941, p. 33) 

Aplecat pe lucia carte 


Aplecat pe lucia carte dor mi-i... De cine? 
Umblet anevoios umblă cugetul, singur. 
Merge, se-ntoarce — şi-ntrebătoare 

1 se deschid, de a dreapta, de-a stânga, 
alte adâncuri. Și, unde 

nu-l urmez niciodată, 

caută veste. Doar visul 

i-ar mai rămâne tovarăş — 

sau nici chiar visul. Şi astfel 

trist mi-i sufletul, tristă 

scade ziua şi-aproape 

nemişcat în stingerea serii, 

crainicul toamnelor, stolul, 

fâlfâie-n linele-i aripi 

zodia-naltă-a migrării. 


(Junimea Literată, An 27, Nr. 1-12, 
Cernăuţi 1938, p. 88) 

Sub specie aeternitatis 


Adesea mă cufund în altă vreme 
Învăluită-n file galbene de cărți 

Şi Te măsor în cele patru părţi 

Cu numere şi geometrice probleme. 


Şi eşti aşa de mare şi rigid 

Că sufletu-mi oriunde se îndreaptă, 
Se reazemă de vrerea Ta-nţeleaptă 
Ca umbra ce se sprijină de zid. 


Nu poale dincolo de el să vază 
Cum nasc credinţele din veşnic hău, 
Cum se-nfiripă-n bine şi în rău 
A feţei Tale părintească rază... 


Aş fi mai singur şi mai potolit 
De Te-aş putea-nţelege vreodată, 
Dăltuitoare mână minunată 

Sub care mă-nălţai un monolit. 

(Junimea Literară, An 19, Nr. 9-12, 


Restrişte 


Vânt de vară şi ursite 
bate Nistru fără vad, 
case albe părăsite 

trag obloanele de brad. 


Boi livizi întind grumajii 
grei de jugul carelor, 
asfinţitul stă-n obrajii 
trişti ai bejenarilor. 


Drumurile, fără vamă, 
duc prin răzăşii spre Prut, 
cade noaptea, o maramă, 
pe întregul lor avut. 


Cernăuţi 1930, p. 411) 


(Gândirea, Anul XX, Nr. 2, 


februarie 1941, p. 85) 

Cruce, veghe a drumului 


Cruce, veghe a drumului, 
ia-mă-n braţe să mă sui 
la fereastra somnului, 
la uşile Domnului, 
unde-n creasta norilor 
stă crăiasa florilor 
ruja-naltă-a zorilor, 
unde luna cu lumina 
luce singură-n grădina 
nopților şi-a stelelor 
ce-şi ajung doar ele lor 
îşi ajung şi nime nu-i 
să măsoare-n gândul lui 
începutul harului 

cerul cu hotarul lui 
împărţirea veacului 
zarea zodiacului. 


Fără ştirea nimănui 

ia-mă-n braţe să mă sui 
la marginea crugului 
lângă floarea rugului 
prinsă-n straiul spinilor 
paznicii luminii lor. 


lerni s-or împrimăvăra, 
verile s-or întomna, 
vânturile-or vântura, 
negurile-or roura, 
crânguri se vor scutura — 
crânguri ale vieților 
zilele drumeților. 


(Convorbiri Literare, Anul LXXIV, Nr. 3, 
Bucureşti 1941, p. 346) 

Intoarcere 


Eu nu pun preţ, tu nu pui preţ 
pe faimele lumii, se mută 

din orizontul semeţ 

ziua spăşirii temută. 


Trupul ni-i greu, drumul sub cai 
ca o cădere învinge 

tot ce-nvrăjbirăm aprinşi 

în cugete mici şi în sânge. 


Să ne oprim, să ne oprim 
inima cere căldură, 
sufletul pâlpâie doine 
ne-ntruchipate de gură. 


(Junimea Literată, An 25, Nr. 4-12, 
Cernăuţi 1936, p. 151) 

Răspunsul fratelui însingurat 


La ceas târziu când încă stăm 

priveghe cugetelor multe şi bizare, 
mă-ntrebi trufaş de ce adăstăm 

cu veacul mic, — se arcuiesc 

atâtea punți spre nevăzuta zare 

de unde negurile ne ivesc 

— chipuri de-o clipă-n timpul nefiresc... 


Şi m-ai lovit cu încă o-ntrebare, 
ascunsă-n grai vremelnic şi sărac, 
cunoşti că-n ziduri negre şi-n sutane, 
cu cenobiţi uitaţi în strâmte strane 
şi-n posturi lungi ca nişte subterane, 
carnea în pilde-mi sângeră când tac. 


De n-ai văzut comori să te atingi de ele 
cu ochii lacomi, să le-arunci deoparte, 
şi nu ai plâns, să ţi se spele 
faţa-ntinată-n patimi şi greşele, — 

să poţi pleca, mai singur, mai departe, — 

eşti numai spaţiu şi ţesut subțire 
ce-n jocuri şi lumine înfloreşte; 
adevăratul fruct se-alcătuieşte 

din sucuri limpezite-n cari sporeşte 
ora căderii ca o presimţire... 


Cădere-n plină-n mare adiere 
Sfinţire-n duh şi nu înjunghiere. 


Şi toamna toată străluci pe creste 
slava de mult sfârşită ca o veste. 


(Junimea Literată, An 22, Nr. 7-9, 
Cernăuţi 1933, p. 178) 

Proză în memoria poetului mort 


Prietene dus de curând, iezer curat 

prăbuşit în proprie taină, 

zăbovire-n zori ce-au venit şi-au trecut, 

iată stâncile-n care toată nădejdea ne-am pus, 
adâncite-n inimi ca-n amintire... 


Şi zidirile vii, una şi una, 

pietre, fluviu, vânt, plantă şi fraţi 
neiubitori de rod prea subțiat: 
Graiul de noi îndrăgit 

ca o pecete pusă pe frunţi 
deosebite-n păreri. 


Ah, prin degete-mi curg 
vorbele — numai un joc — 
cu nesupusul gând 

prea grăbit ferecat, 


i-am purtat prin ploi 
straiul de cer şi de foc, 
l-am silit, desculţ, 
culmile-n lung şi în larg 
urmele până i-au copt 

umbletul, ca un blestem... 


Cântec molcum ivea omul la care-nnoptam, 
cântec zis dinadins 

tărăgănat, mohorât, 

melodic de somn tristic şi de urât, 

melodie mir aromit şi balsam... 


Şi târziu mi-am adus aminte de tot ce făcui 
ţie şi mic şi lor, miilor marelui drum... 
Cine-ar fi crezut în chinul ce ne strivi, 


Cine-n părerea de rău păstrată prin ierni ca un vâsc?! 
Nici veninul viclean nu ne sporea-n aşteptări, 


NICI O vorba grea inima nu ne lovi. 
Amândoi în magia multului mit 


Ne-am răsfrânt ca-n oglinzi anii aceluiaşi veac: 


Potopită-n apus noi năzuiam Utopia 
cu tăcute dumbrăvi şi sonore nisipuri 
prejmuind ca un rai fericitele plaje... 


Versul ce te duru dăinuie încă şi cheamă 
— punte de vis şi azur pusă pe zările lumii — 


să-l încerce şi acei ce nu crezură-n poveste... 


Cine a-nţeles din mersul tău şi din zâmbet 
cât de profunde ştiai schimbările vremii? 
Cine-ţi citi-n priviri cereştile plaiuri? 


Azi ascult urcând iarba uitării 
revărsată plin peste ogoarele vaste: 
Plugul tău de-argint şi boii de aur 

au arat de mult brazda vergiliană! 


Tot ce mai meschin crescu sub aprigul soare 
a umblat tiptil, cu gânduri mărunte, 

să-ţi încerce iar caratele rimei, 

uită ei că lor pretutindeni destinul 

le-a întins deşert cursele vremii 

şi că nu vor bea undele nemuritoare... 


Muntele însă ştiu multe metamorfoze, 

nici un bazalt nu ceru mică-ndurare, 

numai năvalnic elan fulguie-n rarele forme 
cutezător ca o stea neproslăvită-n colinde: 
ninge atom pe atom, zare şi dalbe crăciunuri, 
clare-n eden mineral dorm policromele ape; 
când aşa e cristalul, aşa 

rămas-au strofele tale. 


De aceea mă-ntorc cu milă de la aceştia. 
Ei nu au cântat plămada luminii. 

Azima lor dospi-n făinile albe: 
Verbului ce se vru divin, iconoclaştii-i 
făuriră lanţ din arii streine... 


Elegia ta însă-mi aduce poemul 
vechi şi vestitor al unui mileniu 
care nu va şti ură-ntre oameni 
nici între cei de-un crez 
precupeţite fruntarii... 


Semănate-n seri ca o smerită neghină, 
nu vor mai păli smede invidii ... 

Iluminând atunci urmele altor climate, 
numele tău va bea din curcubeiele păcii... 


(Junimea Literată, An 24, Nr. 8-9, 
Cernăuţi 1935, pp. 249-251) 


Oameni întunecaţi de tăceri 


Oameni întunecaţi de tăceri 
scormoniră cu dălți şi ciocane 
măruntaiele munţilor 

în căutarea mântuirii. 

Au scos 

plumbul sur şi aurul greu 

şi arama şi fierul. 

Bine-i de toţi care n-au 

atins aceste metale! 


Iară noi făurirăm tăişuri şi suliţi 

şi chivăre. Peste pieptare 
îmbrăcarăm solzi de oţel şi băturăm 
dalbele semne pe scuturi, 

ŞI se aprinse 

ţara vecină... 

Păreau păduri ruginii 

vâlvătăile zării. 


Prin săbii încovoiate 


Il 


trecut-am 

pe inamic scotocindu-i 
până-n plămâni vitejia 
lipsită de arme... 

Falnice şesuri albiră, 

între albastre movile şi negre 
stoluri de corbi, ca zăpada. 
Tineri zăceau sulițaşii 

cu feţele-n sus şi-ntr-o parte 


muşcând infinitul şi iarba-nchegată 


sub sânge, sălcie povară ... 


Dară spre alte ţinuturi 
ni se mutară, cu tobe şi naiuri, 
toate câte-am râvnit. 


Tălmăcitorii-şi bătură cu cizma 
şi-n pinten luară 

ca-ntr-un cleşte-nroşit 

pe rând armăsarii, 

împroşcând cu smoală aprinsă 
şeile oştii din fugă 

şi despicându-le coiful 

cu barde ucigaşe, 


până plumbul şi-arama şi fierul 
se răzvrătiră şi-n jurul 

chipului nostru; cu-apusuri 
soră, fugea însă izbânda, 
mereu cu apusuri, 

ca un zeu care-şi bate 

Joc de ogarii puşi să vâneze 

cerb nevăzut. 


Nimeni n-a numărat 
corbii sătui de 

tinere leşuri. 

Nici un cezar nu a plâns 
de mila multelor oase, 
nu a fost milă 

boala cea marc 

a tristului veac... 


Ne-au arătat numai trupuri 
noi de viteji, după chip şi 
asemănare nevrută... 

Ne arătară eroi 

cu sângele scurs ca un cântec 
prin buzele mute-ale rănii... 


Soarele se ridica, 

aspru pojar, 

prin dimineţi şi cădea 

ca un pârjol în apus. 

Vânturi vuiră, prea nemiloase, 
norii vărsară ape 

Şi grindini 

şi fulger. 


Însă noaptea veni 
semănata cu plânsul 
stelelor clare şi-nalte; 
cânii lătrau undeva, 
limpede, limpede se auziră 

vocile lor, 

până gâtlejul 
camaradului prins de 
ultimul strigăt le stinse... 


Iar prin zori ne mijiră 
oameni de lut, răzimaţi 
pe şerpuitoare taluzuri, 
eroi de culoarea ţărânei 
ca şi țesutul 

ce-i îmbrăca... 


Fără teama de moarte 

pândeau uriaşa izbândă 

de la-nceput hărăziţi ispăşirii, căci nimeni 
nu a trădat 

locul lui şi pieriră 

până la unul... 

Aşa e onoarea noastră şi-aşa 

vru datoria, şi alții 

se vor înfrânge aci, 

căci visarăm 

vorba iubirii 

cetită pe cruci de mesteacăn: 
Vrerea noastră n-a fost să ucidem, 
vrerea noastră n-a fost să murim, 
noi jertfirăm pe-altarul 

patriei sfinte şi-al păcii. 


(Junimea Literată, An 25, Nr. 1-3, 
Cernăuţi 1936, pp. 77-79) 

Mit european 


Oşteni de foc ca o răscoală 
se-ntorc cu-ntunecimi de ani, 
li-i ţel lumina boreală 

ŞI sicomorii africani. 


Gem mările de fum şi nave, 
ciudate arme ard pe cer, 
înspre pustiuri şi ostroave 
trec escadroanele de fier. 


Oriunde li se-ndreaptă drumul, 
Se-nvolbură-n vârtejul crud, 
ca viscolul şi ca simunul, 
steaua de nord, steaua de sud. 


Războiul a cuprins pământul 
ŞI-l ţine-n lance numai chin, 
din colţii-1 strânşi cu disperare 
pândeşte foamea de destin. 

(Gândirea, Anul XX, Nr. 2, 
februarie 1941, p. 85) 


Melodie de-amurg 


Suie, coboară 
clinele, plinele, 
glas de vioară: 
spune suspinele. 


Nemângâiată, 

rugii asemene, 
inima-şi cată 
reazem în cremene, 
reazem în clarele 
ape şi creste 

câte-n hotarele-i 
dorm fără veste... 


Şi o ascultă-n 
mrejele lunii, 
numai lăstarii, 
numai lăstunii. 

(Junimea Literată, An 27, Nr. 1-12, 
Cernăuţi 1938, p. 96) 


Aud un cântec 


Aud un cântec — cine 
mi-l zice-i nevăzut — 
Şi totuşi ca o umbră 
pe lume a căzut. 


De-şi razimă numai vioara 
de ceruri, când şi când, 
argintul pe izvoare 
coboară tremurând. 


În fermecatele-i strune 
se desluşesc, mai cald, 
sfioase văi şi munţii 
şi marea de smarald 


şi dorul nostru şi râsul, 
ponoare dalbe de vis 
ce-asemeni unor zboruri 
spre raiuri date ni-s. 


EI cântă veacul acesta 
cu preţurile-i mii, 


în noapte-i pâlpâie ochii 

ca două stele târzii. 


(Gândirea, Anul XX, Nr. 2, 
februarie 1941, p. 86) 


Trupul vorbeşte sufletului său 


Mitul rotund cu nimburi ţi s-aşterne, 
De ce pe scunde şi prelungi peteci 
în desluşirea legilor eterne 

spre neurzite-adâncuri te apleci? 


Ai izvodit din semne altă cale 
cerului greu, rotit inele vii, 

dar ştie țelul îndoielii tale 

ochiul ce stă-n triunghiul din tării! 


Prin munţi cu vlaga tânără-n filoane 
paşii mereu de-odihnă-ţi amintesc, 
pridvorul peşterii dintre coloane 
aşteaptă-n jepi cu somnul pământesc... 


Şi-n urma stolurilor călătoare, 

— cu pribegia ca un şarpe-n plisc — 
anul din şesuri asfinţi în soare 
înjunghiat de fiecare pisc. 


Măreaţă, jertfa pururi se-mplineşte, 
de pretutindeni, ca un fâlfâit; 
eu m-am supus vieţii, omeneşte, 

numai pe tine focul te-a sfiit. 


(Junimea Literară, An 22, Nr. 7-9, 
Cernăuţi 1933, p. 177) 


REFERINȚE CRITICE: 

Ovidiu l Papadima: 

Traian Chelariu: Aur vechi 


Versurile de aici sunt mărturia unui tumultuos 
temperament liric, ce nu şi-a statornicit cursul încă. O 
bogăţie de imagini până la prolixitate şi mai ales un 
neobişnuit mozaic de motive poetice extrem de îndepăr- 
tate unele de altele, caracterizează poezia dlui Chelariu, 
mai mult prin asemănarea ei cu lirismul celorlalți poeţi 
tineri ai Bucovinei, porniţi din entuziasta mişcare de la 
„Iconar”, de acum câţiva ani. 


DI Traian Chelariu arată o structură poetică com- 
plexă, cu rădăcini adânci în intelectualitate. În această 
lume ce se frământă, nu s-a hotărât încă să pună 
accentele. De aceea, deşi bogată şi voit originală, perso- 
nalitatea dumisale, prin paradox, poate fi foarte greu 
definită după manifestările de până acum. E, de altfel, o 
caracteristică aproape generală a întregii înfloriri tinereşti 
de poezie iconară. 


Întâlnim aceiaşi încercare de a cobori afund în 
mitul autohton, în sănătatea frustă a sângelui vechi, fără a 
renunţa însă la niciunul dintre privilegiile de inteligență 
şi subtilitate ale vremii noastre. Ea se vădeşte mai ales în 
ciclurile „Aur vechi” şi „Destin barbar”. Aproape de 
aceasta e lumea mirului religios şi — în incantaţii de 
colindă populară mai ales — un ciclu destul de frumos se 
încheagă: „Icoane uitate”. 

Şi peste tot, o reală mişcare lirică — dar înăbuşită, 
fărâmată difuz de hermetismul voit, de cultul exagerat al 
imaginii şi de chinuirea expresiei: „Voce umană, mamă, 
mană...”. Defecte obişnuite liricii noastre de azi. Tumul- 
tul sufletesc îşi găseşte astfel expresia pe potrivă într-o 
lumină poetică difuză. 


Poetul îşi dă, până la urmă, seamă de această 
ajungere în artificiu şi îl încearcă — cum destui încep să 
simtă astăzi — regretul calmelor măsuri ale lumii antice. 
Sub înrâurirea înţelepciunii goetheene, dl Traian Chelariu 
încearcă, în ultimul ciclu al cărţii — care ar putea fi şi 
cronologic cel din urmă — o poezie a înţelesurilor vieţii 
de totdeauna, în ritmuri sobre şi cu un dispreţ surprin- 
zător al imaginii. O poezie a judecății. E ceea ce a 
experimentat şi dl N. Davidescu — împins tot de aceleaşi 
nostalgii — în poezia dumisale ciclică din urmă. Ca şi dlui 
Davidescu, poetului bucovinean i s-a întâmplat acelaşi 
accident: accentul pus pe suveranele porunci ale Miner- 
vei în poezie au dus-o nesimțit pe tărâmurile prozei. 
Versul s-a uscat şi a devenit cuvânt obicinuit. 


De aceea noi optăm, în privinţa posibilităților de 
creaţie ale dlui Chelariu, pentru versul său în care măsura 
numai limpezeşte poezia, iar nu i se substituie: 


„Colină scitică peste milenii 

Uitată scut pe malul euxin — 

Se-ntorc din larg pescarii, luna-nclină 
Curatu-i disc, miroase fumul 

Şi jucăuş din ierburi aromate 
M-atinge focul ca o mână caldă 

Şi ca un glas prietin pe-nserat. 


Greoaie turma înconjoară ghiolul 
Ciobanul cântă, iar dulăii merg 
Nesinchisiţi pe-alături cu asinul 
Înţelepţit de trudă, ce-şi începe 
De pe acum odihna-i meritată... 


Ce-i gloria căzută ca o brumă 
Peste poiana-ntâii tinereţi? 
Aceeaşi, marea-şi urcă orizontul, 
Cerul, acelaşi cortul şi l-a întins 
Şi-aceeaşi lună-n linişti se plineşte 


(Colină scitică) 
lar pentru efortul spre expresie originală — am 
menţiona „Noi suntem”, realizarea subtilă a unui motiv 


poetic foarte dificil. 


(Gândirea, Anul XV, Nr. 9, nov. 1936, p. 471) 

N. Ladmiss- Andreescu: 
Prezentări ale poeziei bucovinene noi 


DI Traian Chelariu este al doilea poet bucovinean 
— după Iulian Vesper — pe care-l aflăm prezent la 
expoziţie. Având o activitate poetică desfăşurată mai ales 
în cadrul grupării Junimea Literară de la Cernăuţi, noi 
credem că acest element reprezintă una din bunele şi 
floralele prezentări ale poeziei bucovinene noi. A expus 
poemele: „Legendă”, o cuprinzătoare şi plină de sevă 
„Jumătate a vieţii” şi „Colindă scitică”. Redăm din prima 
poemă: 


„Ne-am ridicat din hotarele 
merse de lup şi de urs; 
unde-şi ascunde izvoarele 
marele, aprigul curs! 


Sângele încă risipă e 
Rănile-ncuie dureri, 
poate potecile pipăie 
paşii vrăjitei poteri! 


Ah, Căpitane, pădurile, 
cheamă un mare ce nu-i 
bourul ţării-l adulmeci 
peste joimăniţii sătul...”. 

(Ladmiss- Andreescu, N., Semne şi mituri, 
Mediaş 1937, pp. 69, 70) 


Vasile Posteucă: 

Mărturii 


Suntem mereu dădăciţi să nu cumva să scriem ce- 
va NELALOC despre poetul bucovinean Traian Chelariu, 
pentru că s-ar putea ca EDITURA DE STAT (de partid, 
hai să rectificăm) nu i-ar mai publica volumul de poeme 
proiectat. Ne vine tare greu a ne lăsa şantajaţi pe această 
temă. Traian Chelariu nu a aparţinut generației noastre. 
Ci s-a ţinut cu bătrânii. Dar, ca foarte mulţi dintre ci, a 
ştiut şi el, când a fost vorba de bestia marxistă, SĂ NU 
CEDEZE. A fost, într-adevăr, tare. A ştiut să moară îna- 
inte de epoca cedărilor, a poziţiilor de demascare, a scri- 
sului pentru o bucată de pâine şi o felie de salam. Şi 
acum, dacă cei de la editura de stat îl publică, adevărul e 
că această favoare îi profanează memoria, dârzenia bu- 
covineană, versul linear, cu sclipiri şi tăceri stelare. 


De-am fi în locul îndoliatei doamne Chelariu, nu 
am ţine cu orice preţ la această cinstire. Aşa cum a murit, 
Traian Chelariu e poetul generaţiilor româneşti din 
România liberă. Dintr-o lume pe măsura omeniei şi dâr- 
zeniei lui. Suntem siguri că-n ziua când îi vor apare poe- 
mele tipărite de cei ce l-au batjocorit, prigonit şi ucis, 
pietrosul bucovinean se va întoarce în mormânt cu faţa în 
Jos. Dacă nu pentru altceva, măcar pentru a-i lăsa pe cei 
ce l-au hăituit ca pe-o fiară să vie şi să-l sărute de rămas 
bun... 

Ce cumplite vremi. Cu ce nimicuri ni se pot şanta- 
ja atitudinile libertăţii... Semn că nu mai e mult. 


(Drum, Anul IV, nr. 3, Mankato 1968, p. 8) 

Ovidiu Vuia: 
Tr. Chelariu, omul şi opera (II) 


Dramaturgul şi scriitorul 
sau 
despre lumea dură a ne-visului 


În 1978, Editura „Minerva” publica volumul 
postum „Ieatru” de Traian Chelariu, cu antologie şi 
prefaţă foarte bine alcătuite de Adrian Anghelescu. 


Cunoscându-l de-acum pe Tr. Chelariu filozoful, 
eseistul, poetul, cât şi formaţia sa de umanist, lucrul vine 
aproape ca aşteptat, în orice caz nu ne surprinde deloc 
dacă ne vom gândi că „Mandragora”, una din comediile 
capodopere ale literaturii universale este semnată de 
Machiavelli, cancelarul Florenței şi autorul „Principelui”. 


La autorul nostru, teatrul apare ca o urmare a 
intelectualismului stăpânit liric şi cu aplicaţii epice, după 
cum se descria, deosebit de ceilalți „iconari”, după el 
vehemenți lirici. 


Analizând succint cele peste zece piese publicate, 
nu ne va fi greu să descoperim, în diversitatea lor, câteva 
caractere principale, deşi de-acum scriitorul, în rolul 
autorului dramatic pirandelian, în căutarea personagiilor 

sale, este mult mai îndrăzneţ, mai puţin sfios în realizările 
lui. 


„La locul numit Dreptate”, piesă în cinci acte, de 
inspiraţie istorică, priveşte împrejurările urcării pe tron a 
lui Ştefan cel Mare, cât şi conflictul său cu Petru Aron, 
ucigaşul tatălui acestuia, Bogdan, la Reuseni. Desigur ne 
vine înainte „Apus de soare” al lui Delavrancea, căruia 
însă nu i se ataşează prin simplul fapt că ne confruntăm 
cu un tânăr încă lipsit de însuşirile domnitorului, departe 
de apoteoza luminoasă ce i-o creează Delavrancea la 
sfârşitul vieţii. Un personaj tot aşa de important este 
Petru Aron, amândoi prezentaţi cu obiectivitatea cea mai 
perfectă. Având în vedere că lângă voievod stă doamna 
Oltea, mama lui, nu ne-am gândi nici la cuplul Vidra- 
Răzvan al lui Hasdeu, cum cred unii. Mai mult este 
nuanțat eroismul legendar din baladele lui Bolintineanu, 
rafinat bineînţeles printr-un cerebralism propriu. Fresca 
este extrem de bogată, ni se înfăţişează boieri de-ai lui 
Ştefan, Marjelat, Hrană, Boldur, Juga, Pântece, opuşi 
boierilor lui Petru Aron Vodă, ca Jurj, Migaci, Loi, 
Cosilă şi alţii, alăluri de Teoctist, mitropolitul Moldovei, 
cu călugării Daniil, Hariton, trimisul polonez, Pan 
Colomiischi şi, în sfârşit, perechea de îndrăgostiți 
Marinca şi Uncheat. Dacă mai cităm şi fragmentul din 
„Letopiseţul "Țării Moldovei”, de Grigore Ureche, avem 
sentimentul că intrăm în lumea eroilor lui Mihail 
Sadoveanu, fapt ce mă miră că nu a fost observat şi de 
alţii. Numai că negura visului, ridicată de pe apele Mol- 
dovei din romanele istorice sadoveniene, este împrăştiată 
de prezenţa observatorului dramatic cu zel de a conduce 
evenimentele cât mai autentic şi veridic, de unde 

realismul puternic al piesei. Autorul dă indicaţii precise 
regizorale, cu toate detaliile, nu se lasă furat, ca şi Camil 
Petrescu, când acesta se trezeşte că recomandă unui 
erou „să devie deodată mai frumos”. 


Impresia noastră este că „La locul numit Drep- 
tate”, unde cine va învinge va stăpâni ţara şi acesta va fi 
Ştefan cel Mare, bine pusă în scenă şi interpretată cu 
seriozitatea de altădată a lui George Calboreanu, care 
călca de se scutura pământul sub el, spectacolul ar fi unul 
de mare reuşită. Prin multe însuşiri ale lecturii textului, 
apropie „La locul numit Dreptate” de unele piese istorice 
ale lui Anouilh, uimindu-ne, de astădată, simţul scenic şi 
forța de a conduce acţiunea dramatică, lipsită de un 
conflict clasic, ea curge ca viaţa reală, cu mai multe 
conflicte si deznodăminte, nu neapărat numai la căderea 
cortinei. Toate acestea nu înseamnă că Traian Chelariu 
părăseşte domeniul teatrului zis clasic, dacă ar proceda 
astfel ar fi inconsecvent cu principiile sale şi nu-i deloc 
cazul. 


Deşi nu posedă crescendourile eroice delavran- 
ciene, „La locul numit Dreptate” este pătrunsă de multă 
dragoste pentru trecutul patriei. Ştefan cel Mare devine 
un fel de simbol al Moldovei, cum apare şi în „Fraţii 
Jderi”, ai lui Sadoveanu. 


„Sfârşitul lui Moţoc” continuă seria pieselor isto- 
rice, în formă dramatică nuvela „Alexandru Lăpuşnea- 
nul”, de Costache Negruzzi, dar zic în formă, fiindcă 
fondul este altul. În piesa lui Traian Chelariu, Domnul 
Lăpuşneanul se dezvoltă ca un fel de Richard al treilea 

bizantin, se joacă pervers cu victima lui, Moţoc, atitu- 
dinea amândurora constituie obiectul unei fine analize 
psihologice. Datorită multor calități, „Sfârşitul lui Mo- 
oc” se înscrie printre bunele piese româneşti într-un act, 
construcţia ei dramatică — iar constructivismul chelarian 
— dă roade neprevăzute, de-a dreptul fără fisuri. 


De la istorie, la legendă şi mit, trecem prin 
Basmul în şase tablouri „Baladă carpatină”, referință de 
departe la „Mioriţa”, din care ciobanul Ion Vreme este un 
baci tânăr, un gen de Făt-frumos căutător al binelui şi al 
frumosului, pe când ucigaşii săi, Valc şi Farc sunt slugile 
lui Cornea. Acesta din urmă, duşmanul propriu-zis al lui 
Ion, este un baci ortoman, stăpân pe trei mii de oi, fiinţă 
telurică, stăpânită de instincte puternice, lângă el, baba 
Vişana, lacomă, vicleană, amorală, tipul vrăjitoarei. 


În această luptă dintre bine şi rău, viziune mani- 
heistă caracteristică şi Bibliei apocrife populare, mai 
participă Vidra, sora pământească a Ielelor, şi Pustnicul 
alb, coborât de la sihăstrie, pe urmele bourului moldav 
din eresuri, urmaşul preoţilor lui Zamolxe. Oaia năzdră- 
vană-i pomenită în treacăt, măicuţa bătrână aşijderi, cu 
toate acestea locul şi timpul, scrie autorul, sunt acelea în 
cadrul cărora se petrec şi cele povestite în „Mioriţa”. 


Cu toată atmosfera de basm, se evită orice dulce- 
gărie, cu păstrarea accentului realist, fapt ce corespunde 
fecultăţii sale „„maftresse”, din aceste motive respinge 
„Înşir”te mărgărite” ale lui Victor Eftimiu, mai mult 
feerie, decât piesă de teatru. lelele, glasurile cerului şi 
pământului, pasărea fără somn, glasul clopotului, glasul 

păsării mici, glasul de peste păduri, şuieratul brazilor, 
bubuitul tunetului, ne duc la teatrul expresionist al lui 
Lucian Blaga sau la partea a doua a lui „Faust”, de 
Goethe, unde Ielele populare sunt nunele originilor, dar, 
consider că izvorul prim al inspiraţiei îl constituie 
„dragul ţinut bucovinean”, glasul pământului devenit cânt 
al inimii din Rustica volumului „Exod”, de pildă. 


Prin lon Vreme este subînţeles ţăranul, cum l-a 
cunoscut în tinereţea sa. El, „desprins prin trupuri de 
vecie”, posedă irizări de dincolo, semne ale interiorului 
său, aşa că încă o dată constatăm în gândurile lui Traian 
Chelariu ecouri adânci din imnurile lui Hoelderlin, 
luminile căutătorului întru spirit. 


Autorii principali ai „Baladei carpatine” sunt 
păstorii ce povestesc, adunaţi în jurul focului, din 
„Comoara lui Codin”, capitol al manuscrisului nepubli- 
cat „Băiatul drumulul”, de Vasile Posteucă. 


Fluierele unuia se aud în foirile pădurilor de fagi 
ale celuilalt, de la Eminescu nu a mai coborât între noi 
Bucovina [Bucovina — pădure de fag] cu ce are mai 
veşnic ca în aceste clipe făurite din material peren de 
Traian Chelariu şi Vasile Posteucă. „Balada carpatină” 
poartă în ea întâlnirea plină de profunzimi cu neamul. 
Traian Chelariu a încercat să refacă un epos naţional prin 
tiparul propriu, un „Peer Gynt” de Ibsen, pe muzică de 
Grieg, în versiune românească. Ambianţa este a descân- 
tecului şi a vrajei, cu  apucatul de Iele, cu Vidra şi 
degetele Ştimei, adunarea de la pârâul vidrelor, unde se 
pune întrebarea dacă visul poate fi ucis, totul sfârşindu-se 

cu refrenul „Mioriţei” şi al Ielelor, unit cu cel de la 
început, formează cercul descris oval, asemănător cu oul 
de Paşte al Blajinilor sau eonul genetic al lui Brâncuşi. 
Autorul nostru, în „Balada carpatină”, reuşeşte să dea 
materia misterului, unul din atâtea posibile, să ne apropie, 
fără să o deschildă, de „corola de minuni” blagiană. Chiar 
dacă are multe deficienţe scenice, deci greu de reprezen- 
tat, cum sunt mai toate piesele lui Lucian Blaga, „Balada 
carpatină” rămâne o operă stabilă prin modul sugerat al 
originilor mitice, acelaşi, de altfel, şi în „Faust II”, la care 
ne-an mai referit. 


Incontestabil, în genul respectiv, Traian Chelariu 
este un deschizător de drumuri, urmat, de exemplu, de I. 
Sârbu, în „Simion cel drept” sau „Pragul albastru”, şi nu 
e singurul. 


În „La revedere Nausicaa”, Traian Chelariu ÎŞI 
deschide parcă sufletul cu minunile lui şi ele încep să 
joace ca eliberate, cum se întâmplă în „Ucenicul vrăji- 
tor”, baladă de Goethe, titlul de Vis apare nai potrivit ca 
cel de basm. 


Episodul se referă la plecarea lui Ulise de la 
curtea regelui Alkinoos, regele feacilor, stăpânul insulei 
Scheria, împreună cu Arete, soţia sa. Scheria este ţara 
visului, „lăcaşul tinereţii fără bătrâneţe şi al vieţii fără 
moarte”, opus ei, taca reprezintă lumea dură a „ne- 
visului”. Dorul de ţară, chemarea trecutului şi a ființelor 
dragi îl determină pe Odiseu să renunţe la dragostea chiar 
amenințătoare a frumoasei şi pure Nausicaa: „Dorul de 

țară, Nausicaa, nu poate fi asemuit decât cu o dragoste 
mare şi nefericită”. 


Întreg actul este un poem în proză, exprimă parcă 
ceea ce n-a îndrăznit în poezie, gest ascuns sub costumul 
lui Polichinelle, personaj al Comediei dell” Arte retrăit pe 
o pânză de Picasso. Din trăirea de vis ne deşteaptă finalul 
complet neprevăzut, meterlinkian: Ulise strigând-o, la 
despărțire, pe Nausicaa, se trezeşte îmbrățişând o piatră, 
„robită somnului ei mineral”. Poate să constituie una din 
viitoarele „Pietre la care mă-nchinai”, Venus din Milo 
sau Pigmalion. 


Acest contrast dintre vis şi realitate pare să fie 
comun cu unele viziuni dramatice ale lui G. Hauptmann, 
trecute prin iluzia surpată ca un zid de biserică romanică 
din „Le grande Meaulnes” de Al. Fournier. 


Pe aceeaşi direcţie a „Baladei carpatine”, dar mai 
realistă şi lipsită de vreun cusur scenic este „Acolo în 
deltă”, mit şi poveste de asemenea. Acţiunea se petrece la 
gurile Dunării, sub umbrele şi vrăjile ostroavelor de ape. 
Şi de data aceasta, Traian Chelariu reînvie, în principal, 
taina locurilor, după modelul povestirilor fantastice de 
Vasile Voiculescu. Simţim în nări mirosul de stuf şi peşte 
al deltei dunărene. Povestea reală a unei iubiri vinovate, 
răzbunate asupra fiului, aduce în joc destinul ireductibil 
din tragediile antice, dar pogorâte pe pragul zilelor 
noastre, fără să rugineacă însă cu ceva, ne aminteşte de 
unele piese ale lui Eugene O"Neill. Să cotim, „Acolo în 
deltă”, ca pe unul din apogeul teatrului chelarian. 

Pornit din humorul sănătos popular, se vor naşte 
cele patru episoade, adunate sub titlul de „Năzdrăvăniile 
lui Păcală”. Registrul este al lui Anton Pann, fiul lui 
Pepelea, dar strecurat prin înţelepciunea ţărănismelor lui 
lon Creangă, chiar încărcat cu eroismul de haiduc al 
eroului sadovenian, Cozma Răcoare. Artistul doreşte 
neapărat să ne arata cât de întinsă poate fi inspiraţia sa. 


Ultima piesă de care ne ocupăm, „Don Juan”, 
fantezie dramatică în 12 tablouri, reia teatrul de idei al lui 
Hebbel sau din altele ale aceluBucureşti Anouilh. Toată 
greutatea o dă faptul că, după ce dramaturgia spaniolă, 
Puşchin sau Mozart ne-au prezentat un anumit donjuan, 
terminat cu răzbunarea Comandorului, este dificil să 
admitem figura chelariană a unui Don Juan îndrăgostit de 
absolut şi esențe, Chiar dacă lupta lui contra tiraniei 
lăudabilă. 


După cum cred că am reuşit să arăt piesele lui 
Traian Chelariu nu pot fi folosite drept bucăţi pentru 
teatrul de studio, fiecare din ele exemplifică un anumit 
gen, cu loc binemeritat lângă teatrul lui Lucian Blaga 
unele, altele alături de realizările mai clasice, în general 
valoarea lor literară nu poate fi contestată în afara celei 
dramatice, atât de rar adunate fericit în aceeaşi piesă. 

În proză, tot postum se publică, în Editura 
„Minerca”, anul 1978, volumul intitulat „Necunoscuta”, 
cu 16 nuvele, prezentate de Mircea Horia Simionescu. 


Ca şi teatrul, nici scrierile în proză nu pot fi 


cuprinse într-o singură formulă, unele sunt instantanee 
comentate de pe margini, ca, de pildă, „Clara Corona”, 

descoperă marea, adevărată artă în dăruirea unei 
dansatoare pe sârmă. Alteori fragmentul de viaţă, ca în 
„Răzbunarea unchiului Matei”, geniu întreţinut prin 
corespondenţă cu sora sa, se profilează de-a dreptul bizar, 
ca-n povestirile lui Pirandello, aparținând omului cu 
floarea pe faţă, subînţelegând prin el ridicolul şi ratarea 
faptei exact invers „Clarei Corona”, de unde se poate 
deduce repertoriul larg, sărind de la o extremă contrară, 
la cealaltă. 


Sublimul visat e cultivat în „Pajura”, pasărea din 
basm a satului simbolizează copilăria pe veci apusă, pe 
când în „Necunoscuta”, cântată ca într-un poem de 
Verlaine, „Ou est la femme que je cherche”, frecvent 
văzută în vis, în realitate numai o dată, ca să schimbe 
câteva vorbe banale. 


De multe ori, fabula coboară în viaţă cu o morală 
nu rar amară, raportată la valorile etice presupus a fi 
cuprinse în legile universului din care existenţa umană 
face parte. „Roata” este o dureroasă analiză a îndrăznelii, 
experimentată până la proprie exterminare. „Zidul” îl 
prezintă pe cel ce dărâmă un zid, în dosul căruia prăpastia 
îl înghite. Inutil să mai insist asupra interpretării ce se 
poate da povestirii, zidul fiind tradiţia, echilibrul 
omenesc, clasicismul autorului. 


Pe această cale, ajungem la „Subterana”, relatând 
despre munca inutilă a unor indivizi, pierduţi într-o 
subterană. Teroarea prăbuşirii kafkiene, dusă într-o 
galerie comandată mecanic, după legile robotului 
orwellian, primeşte rezolvare, până la urmă, în găsirea 

luminii, încă o dată criticul suprarealiştilor şi a iconarilor 
îşi dezvoltă viziunea salvării posibile a omenirii, peste 
toate bolile spiritului, exact ca în proza lui Hans Carrosa, 
citat într-altă parte. „Lumina care le străbătea era încă 
tulbure, ivindu-se ca prin site păienjenite, dar toate 
acestea nu mai aveau nici un fel de importanţă. Important 
era cântecul. Şi noi îl cântam. Îl puteam cânta! Paşii ni se 
încleiau în noroaiele de jos, ce ne păsa însă? Noi cântam 
cântecul! Cântecul nostru! Şi din el creşteau ceruri, mai 
înalte, mai bune, ceruri înţelegătoare şi iertătoare...”. 


E un final patetic, ca cel din „Prometeu” de 
Eschil. 


Nuvela „Subterana” constituie una din cele mai 
izbutite lucrări ale literaturii române de după al doilea 
război mondial 


Incapabil de a omori animale, ca vânător, va lega 
prietenie cu ele, umanizându-le, după exemplul 
scriitorului Alaskăi, Jack London. Dran este calul, prieten 
al stăpânului său, pe care îl poartă în legendă, Cu el 
moare bună parte din om. 

Sfârşitul  şoimului privind moartea  acvilei, 
devenită astfel pradă a familiei sale, constituie, de bună 
seamă, capodopera scriitorului nostru. 


În continuare, avem strânse un număr de nuvele, 
în care Traian Chelariu depăşeşte realismul, tratându-l 
naturalist, dar nu în manieră zolistă, adică direct la rece, 
ci cu evidentă participaţie emotivă, cum procedează, mai 
în toate povestirile sale, celebrul Guy de Maupassant. 

În „Tatăl”, revenirea părintelui mort la fiica sa, 
doctoriţă, în sala de autopsie nu e vorba atât de macabrul 
gotic maupassantian din „Mâna moartă”, cât de fantas- 
ticul ca predilecție, abordat de profesorul de anatomie şi 
scriitorul Victor Papilian. Nu numai în povestirea de faţă, 
autorul nostru se confruntă cu omul de ştiinţă, care, dacă 
nu a putut să devină medic, ca psiholog are cam aceleaşi 
preocupări, dacă ţinem cont că unii psihiatri nu sunt 
medici, ci psihologi. Înrudirea spirituală a lui Traian 
Chelariu cu Victor Papilian, dar şi cu alţi scriitori medici, 
ca Duhamel, Cronin, şi să nu-l uităm pe Hans Crossa, nu 
poate fi neglijată de viitorul său expert. 


Felul mai sus precizat devine şi mai evident în 
„Doi oameni”, unde bogătaşul reuşeşte să-i ia celui sărac 
până şi nevasta, sau în „Clondirul”, descoperit de doi 
bătrâni, porniţi în exploatarea unei presupuse comori. 
„Fagul”, asemeni „Roatei”, descrie o altă moarte inutilă, 
întâmplată la doborârea unui pom, iar „Lutul” zugrăveşte 
greutatea omului de a se despărţi de casa lui, atras ca de 
un magnet al neantului de mirosul jilav al lutului alunecat 
să acopere totul sub masa lui amorfă. 

Şi aceasta nu e totul. În „Frigul”, mama, cu fiul 
schilod, se lasă arsă de vie, când ia foc casa, şi, în sfârşit, 
„Noaptea”, un ţăran îşi taie cu briciul mâna infectată, 
fiindcă din cot nu o dă nimănui. 


Neîndoios că în aceste nuvele Traian Chelariu îl 


atinge pe Emil Gârleanu din „Inecatul”, una din marile 
realizări ale literaturii române. Subliniem că autorul 

acesta a fost influenţat de Maupassant, a şi tradus din el, 
de altfel. 


Proza lui Traian Chelariu posedă calităţi majore în 
ea, lipsită de durerile versului făcut, apare perfect cizelată 
şi finisată până în amănunte. Claritatea, ordinea atât de 
caracteristică firii sale, se răsfrâng, ca luceafărul pe 
lacuri, de parcă vin să întărească părerea sa că ar fi în 
primul rând poet epic, după concepţia noastră de fapt 
obiectul aparține unui lirism sui generis, cum ne-am 
trudit să arătăm. Stilul lor, fiindcă Traian Chelariu e sigur 
un stilist, poate fi aşezat între calofil şi anticalofil. Acesta 
din urmă a fost cultivat cu program de a fi conform unui 
proces-verbal, de Camil Petrescu, şi mai departe, până 
astăzi, dintre cei mai cunoscuţi, de Mircea Eliade. 
Califilismul, adică frumuseţea poetică a scrisului, 
decurgând spontan şi nu artificial, manieristic etalată, 
aparţine prozei lui Arghezi, chiar şi în cele mai scurte 
tablete sunt aici poeme în proză. 


La Traian Chelariu, ca la Vasile Posteucă, din 
„Băiatul drumului”, sau alte scrieri în proză, stilul apare 
drept un fenomen natural legat de lumina codrilor şi 
cosminului bucovinean. Nu împărtăşesc ideile lui 
Garabet Ibrăileanu că tot ce este valoros în literatura 
românească se naşte în Moldova, dar, pe de altă parte, nu 
se poate tăgădui că acest pământ este leagăn al ei ca 
Atica pentru cultura elenă. Şi, ca să-l contrazic chiar pe 
fostul director al „Vieţii româneşti”, aş zice că Traian 
Chelariu este un stilist asemănător, din foarte multe 
puncte de vedere, cu alt scriitor savant, munteanul Al. 
Odobescu. 

Nu putem epuiza subiectul prozei chelariene fără 
să mă refer la „Jurnalele” sale. După cum am mai spus-o, 
şi-a condus jurnalul intim încă din anul 1929, cu o 
conştiinciozitate cum numai Titu Maiorescu a mai avut-o 
în cultura noastră. Spre dezamăgirea probabilă a 
istoricului, Traian Chelariu se referă, în paginile sale, 
prea puţin la împrejurările şi evenimentele trăite. Jurnalul 
îi serveşte mai mult pentru interpretarea şi studiul 
propriului său eu interior. Din aceste motive, fragmentele 
publicate în „Zilele şi umbra mea”, de Editura „Junimea” 
din Bucureşti, în 1976, la ele am adăuga şi „Pietre la care 
mă-nchinai”, se dezvăluiesc preponderent descrierile şi 
impresiile sale, trecute prin filtrul gândului şi meditaţiei, 
din Italia, Austria şi Franţa, ţări cutreierate din muzee în 
muzee. Prin perspectiva amintită, „Mie-mi place clarita- 
tea şi frumuseţea construcţiei”, trece în revistă, într-un 
spectru larg intelectual, mai tot ce a văzut: de la Notre 
Dames de Paris, la San Pietro din Roma, de la Botticelli, 
Rafael, Michelangelo, la Boudelle şi Le Corbousier. O 
deosebită atenţie se dă sculpturii greceşti, Venerele în 
marmură, Apolo şi Nike din Samotrake, precizându-şi 
încă o dată spiritul său profund clasic. În treacăt amintesc 
că, prin aceste calităţi, Traian Chelariu se încadrează în 
curentul neoclasic al culturii româneşti, inaugurat de 
Vasile Pârvan şi George Murnu, traducătorul „Ilade:”, 
continuat în poezie de Ion Pillat, Vasile Voiculescu şi, 
lângă ei, Al. Philippide. 

Desigur, umilinţele şi înjosirile lui Traian Chela- 
riu i-au distrus sănătatea şi i-au provocat sfârşitul prema- 
tur. Datorită stăruinţei şi dragostei soţiei sale, Ecaterina 
Chelariu, urmaşii celor ce l-au schingiuit moraliceşte şi- 
au recunoscut vina şi l-au publicat parțial, totuşi suficient 
pentru a ne da seama de capacitatea marii personalităţi a 
lui Traian Chelariu, cum am încercat să o arăt. 


Pe altarul activităţii scriitorului şi poetului nostru, 
postum se ridică o Victorie a Spiritului, a Binelui, a 
Frumosului asupra materiei, răului şi urâtului, dar ea nu 
va fi completă decât atunci când neamul său îşi va fi 
recucerit libertatea pierdută. 


Despre tăria invincibilă, nemuritoare a creaţiei 
spiritului uman, Arta, era convins filosoful, poetul, 
scriitorul şi dramaturgul Traian Chelariu; se cuvine să 
încheiem cu următoarele rânduri ale sale: 


„Scrisul fiind chestiune de suflet şi încă în gradul 
cel mai înalt al logosului, etosului şi frumosului, te faci 
vinovat dacă nu asculţi porunca: 


Nici orice, nici oricum, nici oricând, nici oriunde! 
Chiar dacă te-ar durea răutatea acelora pe care nu i-ai 
invidiat, nici urât, SĂ-ŢI PARĂ BINE CÂND S-A PUS 
PÂCLA TĂCERII PESTE CREDINȚELE TALE: 
EŞTI IZVOR SUBTERAN; VEI IEŞI RÂU LA 
LUMINA ZILEI”. 


(Libertatea, Anul V, Nr. 44, 
Woodside, martie 1986, pp. 13, 15) 

